title: Porin kauppahalli

text: Samaan urakkasopimukseen kuulunut liike- ja asuintalo valmistui puoli vuotta myöhemmin kesäkuussa 1928. Viisikerroksinen rakennus oli Porin ensimmäinen varsinainen kerrostalo, jonka kaupunkilaiset nopeasti ristivät ”Hellmannin pilvenpiirtäjäksi”. Talossa oli myös Porin ensimmäinen hissi, joka herätti porilaisissa siinä määrin kiinnostusta, että taloon oli pestattava hissipoika kuljetuksia hoitamaan. Ensimmäinen rakennusvaihe oli tullut maksamaan kokonaisuudessaan 5,5 miljoonaa markkaa, jonka myötä alkuperäinen kustannusarvio oli ylitetty runsaalla miljoonalla markalla.


title: Porin kauppahalli

text: Vuonna 1938 hallikiinteistöyhtiö osti Hjalmar Nygrenin perikunnalta loput tontista ja sille rakennettiin arkkitehti viljasen suunnittelema laajennusosa. Syksyllä 1939 valmistui ”Hellmannin pilvenpiirtäjään” kiinni rakennettu kaksikerroksinen Yrjönkadun ja Itäpuiston puoleinen asuin- ja liiketalo. Rakennuksesta oli niin sanotun Holmlundin hallin kautta yhteys myös kauppahalliin. Koska sen myymälätiloilla oli suuri kysyntä, syntyi 1950-luvun alussa ajatus kauppahallin tilojen laajentamisesta. Isolinnankadun ja Itäpuiston kulmauksessa Nygrenin ajoilta peräisin ollut puurakennus päätettiin purkaa ja sen rakentaa sen tilalle moderni kiinteistö. Aluksi suunnitelmana oli laajentaa kauppahallia siten, että niin sanottu kangashalli siirtyisi Itäpuiston puolelle ja sen toiseen kerrokseen olisi tullut ravintola. Piirustukset laati arkkitehtitoimisto Olaf Küttner vuonna 1953. Koska Porissa oli jatkuvasti pulaa hotellihuoneista, päädyttiin tässä vaiheessa kuitenkin uuteen ratkaisuun ja 1955 valmistuikin hotellirakennus, jossa toimi aina vuoteen 1997 saakka Hotelli Juhana Herttua. Tämän jälkeen hotellitilat olivat saneerattuina opiskelija-asunnoiksi, kunnes Omenahotelli aloitti paikalla toimintansa vuonna 2011. Sen alakertaan rakennettiin uusi kangashalli, jonka entisiin tiloihin puolestaan tuli laajennettu elintarvikehalli.


title: Porin kauppahalli

text: Vuonna 2012 Porin kauppahallissa suoritettiin iso peruskorjaus, jonka aikana halli oli suljettuna neljän kuukauden ajan. 1,8 miljoonaa euroa maksaneen remontin yhteydessä hallin koko talotekniikka uusittiin ja tilojen ulkoasu palautettiin alkuperäiseen malliinsa. Esimerkiksi hallin salmiakkikuvioinen lattialaatoitus on edelleen alkuperäinen vuonna 1927 asennettu, vain joitakin huonokuntoisimpia uusittiin. Keskilaivan myyntipaikkojen puuosat ovat vanhoja, mutta reunoille rakennettiin uudet alkuperäistä mallia mukaillen. Myös vuoden 1939 laajennuksen yhteydessä valmistunut Itäpuiston puoleinen sisäänkäynti avattiin uudelleen.


title: Angry Anderson

text: Gary "Angry" Anderson AM (s. 5. elokuuta 1947 Melbourne, Australia) on australialainen rocklaulaja ja -lauluntekijä sekä televisiojuontaja ja näyttelijä.


title: Angry Anderson

text: Anderson on toiminut Rose Tattoo -yhtyeessä vuodesta 1976. Sitä ennen hän oli esiintynyt ja levyttänyt Buster Brown -yhtyeensä kanssa. Hänellä on ollut lisäksi sooloura. Rose Tattoo oli hajonneena vuosina 1985–1998.


title: Angry Anderson

text: Elokuviin, joissa Andersonilla on ollut rooleja, lukeutuvat "Mad Max – ukkosmyrsky" (1985) ja "Fat Pizza: The Movie" (2003).


title: Slamball

text: SlamBall on koripalloon pohjautuva urheilulaji. Merkittävin ero tavalliseen koripalloon on suurempi sallittu fyysisen kontaktin määrä. Slamball onkin ns. täysikontaktista koripalloa.


title: Slamball

text: Kentällä on yhteensä 8 pelaajaa, 4 kummastakin joukkueesta. Heidän tarkoituksenaan on saada pallo vastustajan puolustuspäädyn puoleisen korirenkaan läpi ja saada näin pisteitä joukkueelleen. Enemmän pisteitä pelin loputtua omaava joukkue voittaa. Pisteitä saa aivan kuten koripallossakin; yksinkertaisesta heitosta kolmen pisteen kaaren sisäpuolelta 2, kaaren ulkopuolelta 3. Kolmen pisteen arvoinen on sen sijaan myös ns. slam dunk, eli pallon upottaminen korirenkaasta showmaisella "donkilla".


title: Murisijat

text: Murisijat ("Haemulidae") on ahvenkaloihin kuuluva kalaheimo, joka käsittää parikymmentä sukua ja noin 150 kuvattua lajia.


title: Murisijat

text: Murisijat elävät Atlantin, Intian ja Tyynen valtameren lämpimissä vesissä, enimmäkseen koralliriutoilla. Niihin kuuluu myös murtoveden ja makean veden lajeja.


title: Murisijat

text: Murisijoilla on tyypillisesti pieni mutta paksuhuulinen suu. Niiden nimi juontuu äänestä, joka syntyy kun ne narskuttavat hampaitaan. Ne liikkuvat öisin ja syövät selkärangattomia pohjaeläimiä. Murisijat ovat hyvin värikkäitä, usein raidallisia tai pilkullisia. Nuorten ja aikuisten kalojen väritys voi poiketa suurestikin toisistaan. Murisijat ovat näyttäviä akvaariokaloja; nuoret yksilöt ovat suosittuja kotiakvaarioissa, mutta aikuisten suurikokoisuus haittaa harrastustoimintaa. Murisijoissa on myös tärkeitä ruokakaloja esimerkiksi Karibian alueella.


title: Wingo xprs

text: Wingo xprs oli heinäkuussa 2007 perustettu suomalainen matkanjärjestäjä ja markkinointiyhtiö. Se aloitti 14. tammikuuta 2008 liikennöinnin reitillä Turku–Tampere–Oulu 33-paikkaisella Saab 340 -potkuriturbiinikoneella. Wingo oli niin sanottu virtuaalilentoyhtiö, eli sillä ei ollut omaa lentokalustoa tai miehistöä. Wingon operaattorina toimi viimeksi puolalainen Jet Air Jetstream- ja ATR-potkuriturbiinikalustolla. Jet Air lopetti kuitenkin yhteistyön Wingon kanssa 3.10.2010. Jet Air perusteli yhteistyön päättymistä mm. sillä, että se joutui maksamaan Wingon velkoja Finavialle.


title: Wingo xprs

text: Wingon omistivat suomalaiset Eriksson Capital ja Touch N' go sekä ruotsalaiset Scanprocducts Ab ja Tamares Holding Sweden, jonka omistaja on Suomen rikkaimpana henkilönä pidetty Poju Zabludowicz. Yhtiön toimitusjohtaja oli Holger Holm.


title: Wingo xprs

text: Finavia keskeytti 31. maaliskuuta 2010 Wingon lennot rahoitusepäselvyyksien takia. Finavian mukaan sillä oli saatavia Wingolta noin satatuhatta euroa, joka oli kertynyt muun muassa lentokoneiden huolloista ja maapalveluista. Wingon maksettua osan veloistaan Finavia antoi lentoyhtiön jatkaa toimintaansa suomalaisilla kentillä.


title: Wingo xprs

text: Wingo aloitti lennot Porista Helsinkiin 11. elokuuta 2010. Lennot Porin ja Helsingin välillä loppuivat kuitenkin kannattamattomana jo 13. syyskuuta 2010.


title: Karlsruher SC

text: Karlsruher SC on vuonna 1894 perustettu saksalainen urheiluseura Karlsruhen kaupungista. Nykyisellä nimellään se on toiminut vuodesta 1952 lähtien. Se on tunnettu erityisesti jalkapalloseurana.


title: Karlsruher SC

text: Karlsruher FC Phönix, yksi Karlsruher SC:n edeltäjistä, voitti Saksan-mestaruuden vuonna 1909. Sen jälkeen seura ei ole mestaruutta voittanut. Saksan cupin Karlsruher SC voitti vuosina 1955 ja 1956. Keväällä 1998 se putosi 2. Bundesliigaan. Takaisin pääsarjaan se nousi vasta kaudeksi 2007–2008. Visiitti pääsarjatasolla kesti kuitenkin vain kaksi kautta ja seura putosi kauden 2008–2009 päätteeksi sarjajumbona takaisin 2. Bundesliigaan.


title: Viron kirjallisuus

text: Viron kirjallisuudella () tarkoitetaan Virossa painettuja kirjoja ja muita painotuotteita. Pääasiassa kirjoituskielenä on viro, mutta varhaisempina aikoina on käytetty runsaasti saksaa ja latinaa.


title: Viron kirjallisuus

text: Viron kirjallisuus syntyi samoihin aikoihin kuin Suomen kirjallisuuskin: 1800-luvun kansallisuusaatteen aallonharjalla. Monenlaista kirjallista elämää oli ollut toki tätä ennenkin, mutta se oli ollut pääasiassa saksan- tai latinankielistä. Vasta kansallinen herääminen synnytti varsinaisen virolaisen kirjallisuuden.


title: Viron kirjallisuus

text: Ensimmäisen virolaisen kirjailijan arvonimi on annettu nuorena kuolleelle Kristjan Jaak Petersonille. Hänen kirjallinen tuotantonsa jäi suppeaksi: Kristjan Jaak menehtyi tuberkuloosiin ollessaan vasta 21-vuotias. Silti hänen katsotaan olleen edelläkävijä alallaan: Kristjan Jaakin syntymäpäivä, 14 maaliskuuta, on virolaisen kirjallisuuden päivä. Hänen patsaansa seisoo Tarton Toomemäellä.


title: Viron kirjallisuus

text: Kristjan Jaak Peterson aloitti opinnot Tarton yliopistossa vuonna 1819. Kielivirtuoosina pidetty Kristjan Jaak opiskeli latinaa, hepreaa ja kaldeaa, mutta hallitsi täydellisesti myös monia muita kieliä. Tästä osoituksena Kristfried Gananderin suomalaista mytologiaa käsittelevän teoksen kääntäminen ruotsista saksaan. Viron kielestä hän kirjoitti artikkeleita Johann Heinrich Rosenplänterin kirjalliseen aikakauslehteen nimeltä "Beiträge zur genauern Kenntniss der ehstnischen Sprache", jossa hän esitti ajatuksen viron kielen sopivuudesta kaunokirjallisuuden kieleksi.


title: Viron kirjallisuus

text: Runoja Kristjan Jaak Petersonilta on säilynyt 25, joista kolme on saksaksi, loput ovat vironkielisiä. Kristjan Jaakin kuoleman jälkeen runot pysyivät pitkään tuntemattomina, käytännössä aina vuoteen 1901 asti, jolloin ne löydettiin Viron sivistysseuran () arkistoista.


title: Viron kirjallisuus

text: Merkittävää osaa kansallisessa heräämisessä näytteli Viron kansalliseepos "Kalevipoeg". Ajatuksen oman eepoksen kokoamisesta esitti Friedrich Robert Faehlmann jo vuonna 1839, mutta hän itse ei ehtinyt nähdä suunnitelman toteutuvan elinaikanaan. Faehlmannin aloittaman runojen keräämisen vei loppuun Friedrich Reinhold Kreutzwald ja Kalevipoeg ilmestyi vuonna 1953.


title: Viron kirjallisuus

text: Teoksella on runsaasti yhtymäkohtia Kalevalaan. Osittain siksi, että molemmat ammentavat yhteisestä itämerensuomalaisesta kansanperinteestä, osittain siksi että Kalevala oli Kalevipoegin vahva esikuva. Eepos on kirjoitettu kalevalamitassa ().


title: Viron kirjallisuus

text: 1900-luvun alussa kirjallinen elämä vilkastui, ja ulkomaiset modernit vaikutteet saapuivat Viroon. Kirjallisen elämän keskiössä oli Noor-Eesti-ryhmä (). Sen keskeisiä kirjailijoita olivat Gustav Suits ja Friedebert Tuglas. Kuten suomalaisen Tulenkantajat-ryhmän, Noor-Eestiläistenkin henki oli "ikkunat auki Eurooppaan".


title: Viron kirjallisuus

text: Noor-Eestin seuraajana voidaan pitää Siuru-ryhmää. Siurun runoilijoiden, kuten Marie Underin ja Henrik Visnapuun runous oli ekspressionistista ja nooreestiläisiä tunteellisempaa.


title: Viron kirjallisuus

text: A. H. Tammsaaren viisiosainen eepos "Totuus ja oikeus" ilmestyi vuosina 1926–1933. Tämä psykologis-realistinen romaani käsittelee virolaista yhteiskuntaa ja kansallisia aiheita talonpoikaisessa miljöössä. Teosta pidetään virolaisen kirjallisuuden kulmakivenä.


title: Viron kirjallisuus

text: Merkittäviä kirjailijoita 1900-luvun jälkimmäisellä puoliskolla olivat mm.Merkittäviä virolaisia nykykirjailijoita:Uudelleen itsenäistymisen jälkeen kesti jonkin aikaa ennen kuin kirjallisuus alkoi toipua. Ensimmäisenä kirjoittivat historiantutkijat, sitten kehittyi omaelämäkerrallisen dokumentaarisen kirjallisuuden laji. Runous toipui vähitellen, ja kaunokirjallinen proosa myöhemmin, varsinaisesti vasta kun uusi sukupolvi alkoi teoksissaan käsitellä neuvostoaikaa neutraalimmasta näkökulmasta. Vanhempi polvi oli tottunut sensuuriin eikä pystynyt vapautumaan mallista vapauden tultuakaan. Suhtautumista kaunokirjallisuuteen sävyttää edelleen, 2010-luvulla, dokumentaarisuuden vaatimus, ja faktojen epätarkkuudesta huomautetaan kerkeästi.


title: Viron kirjallisuus

text: Vaikenemisen kulttuuria käsittelee syksyllä 2016 ilmestyvässä romaanissaan kirjailija Kätlin Kaldmaa. Hän kirjoittaa lapsen näkökulmasta, koska lapsi kysyy ja ihmettelee luontevasti. Aihetta käsitelleitä muita kirjailijoita ovat Jan Kaus, Maarja Pärtna ja Kai Aareleid, vanhemmasta kirjailijapolvesta myös Ene Mihkelson on kyennyt käsittelemään sukunsa vaiheita suorasukaisesti.


title: Manfred Mölgg

text: Manfred Mölgg (s. 3. kesäkuuta 1982 Bruneck, Etelä-Tiroli, Italia) on italialainen alppihiihtäjä, joka on erikoistunut tekniikkalajeihin.


title: Manfred Mölgg

text: Mölgg voitti pujottelun maailmancupin kaudella 2007–2008. Lisäksi hän sijoittui kolmanneksi suurpujottelucupissa ja neljänneksi kokonaiskilpailussa. Hän oli pujottelucupissa kolmas kaudella 2016–2017. Hän on saavuttanut maailmancupissa 20 palkintokorokepaikkaa, 16 kertaa pujottelussa, kolme kertaa suurpujottelussa ja kerran superyhdistetyssä. Ensimmäisen kerran hän oli palkintokorokkeella vuoden 2004 Schladmingin iltapujottelussa, jossa hän sijoittui toiseksi Benjamin Raichin jälkeen. Ensimmäisen osakilpailuvoittonsa hän saavutti maaliskuussa 2008 Slovenian Kranjska Gorassa voitettuaan pujottelukilpailun. Toisen voittonsa hän sai Garmisch-Partenkirchenin pujottelussa helmikuussa 2009 ja kolmannen Zagrebin pujottelussa tammikuussa 2017.


title: Manfred Mölgg

text: Mölggin paras arvokisasaavutus on pujottelun MM-hopea vuoden 2007 Åren kisoista. Kilpailun voittaja Itävallan Mario Matt oli tuolloin ylivoimainen, sillä hän voitti Mölggin melkein kahden sekunnin erolla. Lisäksi hän oli pujottelussa pronssilla Garmisch-Partenkirchenin MM-kilpailuissa 2011 ja seitsemäs Vancouverin olympialaisissa 2010. Suurpujottelussa hän sai MM-pronssia Schladmingissa 2013.


title: Manfred Mölgg

text: Hänen siskonsa Manuela Mölgg on myös menestynyt alppihiihtäjä.


title: Vauhdilla Chicagoon

text: Vauhdilla Chicagoon ("Planes, Trains & Automobiles") on yhdysvaltalainen komediaelokuva, jonka Paramount Pictures tuotti vuonna 1987. Sen on käsikirjoittanut, tuottanut ja ohjannut John Hughes. Pääosia esittävät Steve Martin ja John Candy.


title: Vauhdilla Chicagoon

text: Yläluokkainen Neal Page (Steve Martin) työskentelee mainosalalla. Hän haluaa ehtiä kiitospäiväksi kotiin Chicagoon viettämään perheensä kanssa kiitospäivää. Mutta lento Chicagoon peruuntuu huonon sään vuoksi, ja Neal joutuu pysähtymään jo Wichitaan. New Yorkista asti Nealia vaivannut suihkuverhojen renkaita myyvä puhumaan innostunut mies, Del Griffith (John Candy), pitää Nealille seuraa tahtoi tämä tai ei. Del tarjoaa motellihuonetta, jossa viettäisivät yön, jatkaakseen matkaa jollakin keinolla Chicagoon. Aamulla heidän rahansa on varastettu, joten matkasta on tulossa entistä hankalampi. Matka jatkuu junalla eteenpäin, mutta yllätykseksi juna menee epäkuntoon kesken matkan. Kaikkien matkustajien on käveltävä kilometrejä saavuttaakseen seuraavaan pysäkin. Kireä Neal joutuu jälleen tekemään yhteistyötä Delin kanssa. Reissu jatkuu linja-autolla St. Louisiin.


title: Vauhdilla Chicagoon

text: Kaikki lennot Chicagoon on varattu, joten lentoteitse on turha kuvitella pääsevänsä kotiin. Neal yrittää saada autoa, jolla matka jatkuisi, mutta huonoksi onneksi, se on varastettu parkkiruudusta. Hän tapaa jälleen rasittavan Del Griffithin, jonka kanssa jatkaa matkaa autolla kohti Chicagoa. Auto kuitenkin palaa, ja he ovat jälleen ilman kulkuneuvoa. Lopulta he pääsevät kuorma-auton kuormassa Chicagoon.


title: Vauhdilla Chicagoon

text: Lopussa paljastuu, että myyntimies Delillä ei puheistaan huolimatta olekaan perhettä, vaan hänen vaimonsa on kuollut kahdeksan vuotta aiemmin. Neal kutsuu hänet luokseen viettämään kiitospäivää.


title: Vauhdilla Chicagoon

text: "Video-oppaassa" vuodelta 1994 Bello Romano pitää elokuvan toteutusta huolimattomana mutta pääparia humaaninan ja viihdyttävänä. Hän antaa elokuvalle kolme tähteä viidestä, mikä vastaa sanallista arviota ”hyvä”. Myös "VideoHound’s Golden Movie Retriever" sanoo Martinin ja Candyn pelastavan tämän ”yhden vitsin komedian”, jolle se antaa kaksi ja puoli tähteä neljästä.


title: Alppivaris

text: Alppivaris ("Pyrrhocorax pyrrhocorax") on hieman naakkaa suurempi kiiltävänmusta varis.


title: Alppivaris

text: Linnun pituus on 39–40 senttimetriä, siipien kärkiväli 73–90 senttimetriä ja paino 200–450 grammaa. Itäiset populaatiot ovat suurimpia. Koiras on hiukan naarasta kookkaampi. Höyhenpuku on kiiltävänmusta. Vanhan linnun nokka ja koivet ovat punaiset, nuoren linnun nokka enemmänkin oranssi. Nokka on melko pitkä ja hieman alaspäin käyrä. Muistuttaa paljon alppinaakkaa, joka on hieman pienempi ja pitkäpyrstöisempi, ja jonka nokka on keltainen. Sukupuolet ovat samanvärisiä.


title: Alppivaris

text: Alppivaris on euraasialainen laji, jonka esiintyminen ulottuu Britteinsaarilta lännessä Keski-Aasian kautta aina Kiinaan Keltaiselle merelle saakka.


title: Alppivaris

text: Lajista tunnetaan noin kahdeksan alalajia. Nimialalaji "pyrrhocorax" elää Britteinsaarilla ja alalaji "erythrorhamphus" (Vieillot, 1817) muualla Etelä-Euroopassa; alalaji "barbarus" (Vaurie, 1954) Kanariansaarilla ja Luoteis-Afrikassa; alalaji "docilis" (S.G.Gmelin, 1774) eteläisestä Jugoslaviasta Kreikan kautta Turkkiin, Levanttiin, Kaukasukselle, Afganistaniin, Iraniin ja Keski-Aasiaan; alalaji "centralis" (Stresemann, 1928) Keski-Aasiasta Mongoliaan, Altaille, Transbaikaliin ja Kashmiriin; alalaji "himalayanus" (Gould, 1862) Himalajalla, Nepalissa, Pohjois-Yunnanissa, Sichuanissa ja Keski-Gansussa; alalaji "brachypus" (Swinhoe, 1871) muualla Kiinassa ja alalaji "baileyi" (Rand ja Vaurie, 1955) Etiopian Simienin kansallispuistossa ja Balevuorilla.


title: Alppivaris

text: Euroopassa elää 86 000–210 000 alppivarista. Sen elinalue on kooltaan noin 10 miljoonaa neliökilometriä ja lajin kanta on elinvoimainen. Laji on pääasiassa paikkalintu, mutta siirtyy usein talveksi vuorilta alas laaksoihin. Lajia ei ole tavattu Suomessa.


title: Alppivaris

text: Aasiassa sijaitsevalla pääesiintymisalueella laji elää vain vuoristoissa 1 200–3 600 metrin korkeudella. Euroopassa ja Lähi-idässä se elää myös rannikoiden jyrkänteillä, taajamissa ja raunioilla.


title: Alppivaris

text: Pesä on tavallisesti kallionkolossa tai -ulkonemalla, joskus rakennuksessa, pöntössä tai maankolossa. Se on löyhästi risuista, kasveista, sammalista ja juurista rakennettu. Molemmat puolisot rakentavat, koiras on alussa aktiivisempi ja naaras tekee viimeistelyn. Naaras munii 14,6 grammaa painavia munia 3–5, joskus 6. Haudonta alkaa yleensä ensimmäisen munan ilmestyttyä. Naaras hautoo 17–18 päivää. Poikaset kuoriutuvat eriaikaisesti ja naaras lämmittää niitä 2–3 viikkoa. Ne ovat lentokykyisiä 31–41 päivän ikäisinä. Ensipesintä tapahtuu tavallisesti 3-vuotiaana, joskus 2-vuotiaana ja usein vasta 4-vuotiaana.


title: Alppivaris

text: Kesäaikaan pääravintoa ovat maassa elävät hyönteiset ja muut selkärangattomat, talviaikaan vilja, siemenet ja marjat. Ruokailee pareittain tai parvissa lyhytkortisilla avomailla (laitumilla), kallioilla, pelloilla, rannoilla jne. Laji on kaikkiruokainen ja se syö myös raatoja, pikkunisäkkäitä, liskoja, linnunmunia ja -poikasia, jätteitä jne.


title: Gong jin'ou

text: Gong Jin'ou (鞏金甌) oli Suuren Qingin keisarikunnan kansallislaulu vuosina 1911–1912. Sen sävelsi korkea-arvoinen virkamies Pu Tong (溥侗) ja klassista kiinaa olevat sanat kirjoitti laivaston komentaja Yan Fu. Virallisesti se otettiin käyttöön Qing-imperiumin kansallislauluna 13 päivänä ja kahdeksantena kuukautena keisari Xuantongin kolmatta hallintovuotta (4.10.1911). Vain kuusi päivää myöhemmin tapahtui Wuchangin kansannousu ja keisarikunta lakkautettiin seuraavan vuoden alussa.


title: Fredrik VII

text: Fredrik VII (6. lokakuuta 1808 – 15. marraskuuta 1863) oli Tanskan kuningas. Hän oli vallassa vuodesta 1848 aina kuolemaansa asti. Hän oli Oldenburgin hallitsijasuvun alkuperäisen päähaaran viimeinen hallitsija ja myös Tanskan viimeinen absoluuttisena monarkkina hallinnut kuningas. Vuonna 1849 hän julkaisi itsevaltiuden kumonneen perustuslain. Perustuslaki oli vapaamielinen ja se loi Tanskalle muun muassa kaksikamarisen kansanedustuslaitoksen.


title: Fredrik VII

text: Fredrik oli Kristian VIII:n poika.


title: Fredrik VII

text: Fredrik VII onnistui tekemään itsestään yhden aikansa pidetyimmistä kuninkaista. Syynä tähän oli todennäköisesti se, että hän luopui absolutismista, mutta myös hänen persoonallisuutensa teki kansaan vaikutuksen. Heikkouksistaan huolimatta, muun muassa mytomania ja alkoholismi, hän oli lahjakas näyttelijä. Hän osasi olla kansanläheinen ja sydämellinen. Lukuisilla matkoillaan hän vaali kontakteja kansalaisten keskuudessa.


title: Fredrik VII

text: Fredrik VII:n kuoltua Tanskan hallitsijaksi tuli Oldenburgien Glücksburg-sukuhaaraan kuulunut Kristian IX. Hallitsijasuvun vaihdos osaltaan johti Tanskan sotaan Saksan liittoa vastaan Slesvig-Holsteinin tilanteen vuoksi vuonna 1864.


title: Fafnir (sarjakuvahahmo)

text: Fafnir on fiktiivinen Marvel-kustantamon sarjakuvissa esiintyvä superroisto, valtavan voimakas lohikäärme, jonka ensiesiintyminen tapahtui "Thor"-lehden numerossa 134 (1966). Fafnirin loivat Stan Lee ja Jack Kirby. Lee ja Kirby perustivat hahmonsa viikinkien mytologiassa tavattuun Fafniriin.


title: Fafnir (sarjakuvahahmo)

text: Fafnir oli ennen muuttumistaan Nastrondin kuningas. Nastrond on yksi Asgardissa sijaitsevista maailmoista. Koska Fafnir ja hänen kansalaisensa olivat läpeensä pahoja, päätti Asgardin hallitsija Odin tuhota tämän kuningaskunnan ja kaikki Fafnirin alaiset. Syttyi sota ja sen jälkeen Fafnir jätettiin virumaan kuolettavasti haavoittuneena keskelle raunioita ja autiomaata, joka joskus oli ollut hänen kuningaskuntansa. Fafnir kuitenkin onnistui löytämään salaperäisen maagisen lähteen, josta juotuaan hän muuttui lohikäärmeeksi. Tajuttuaan olevansa miltei haavoittumaton Fafnir hyökkää Odinin pojan Thorin kimppuun.


title: Fafnir (sarjakuvahahmo)

text: Valtavista voimistaan huolimatta Fafnir ei kuitenkaan kykene voittamaan Thoria. Heidän taistellessaan ensimmäisen kerran Thor avaa Mjolnirillään maahan valtaisan railon, johon Fafnir syöksyy. Myöhemmin pahuuden jumala Loki vapauttaa Fafnirin vankilastaan ja hyökkää lohikäärmeen avulla Thorin kimppuun. Vasta Odinin väliintulo pelastaa Thorin Lopulta Lumoojattaren sisko, Melodi vapauttaa Fafnirin ja tämä hyökkää jälleen Thorin kimppuun. Odinin siunaamalla lumotulla keihäällä Thorin onnistuu kuitenkin surmata olento ja polttaa tämän ruumis tuhkaksi valtavalla salamalla.


title: Fafnir (sarjakuvahahmo)

text: Lohikäärmeenä Fafnir omasi valtavat fyysiset voimat (hän on todistanut kykenevänsä vastustamaan Thoria, joka sentään nostaa yli 100 tonnia) ja oli käytännöllisesti katsoen haavoittumaton. Fafnir ei esimerkiksi ole kokenut Thorin mahtavan Mjolnir-vasaran iskuja sen enempää kuin kiusallisina tönäisyinä. Fafnir kykeni hengittämään suunsa kautta liekkejä, joiden alkuperä oli mystinen. Tulen tarkka kuumuus ei ole tiedossa. Fafnir kykeni myös luomaan maagisia illuusioita, jotka vaikuttivat visuaalisesti erittäin aidoilta. Lohikäärme kykeni lisäksi mentaalisesti hallitsemaan muiden olentojen mieliä, mikäli nämä olivat heikompia kuin hänen oma tahtonsa. Fafnir pystyi elämään ilman ruokaa, juomaa tai hengityskelpoista ilmaa.


title: Yhteiskuntavastuu

text: Yritysvastuu eli yritysten yhteiskuntavastuu tarkoittaa yritysten velvoitetta toimia vastuullisesti omassa yhteiskunnassaan ja muualla maailmassa. Yhteiskuntavastuullinen yritys harjoittaa yritystoimintaa, jota ohjaavat lait, asetukset ja kansainväliset sopimukset ja suositukset sekä ay-liikkeen ja yritysten väliset puitesopimukset ja yrityksen omat toimintaohjeet. Termejä vastuullinen yritystoiminta ja vastuullisuus käytetään synonyymeinä yhteiskuntavastuulle.


title: Yhteiskuntavastuu

text: Käytännössä kysymys on yritykselle aineettomien arvojen, kuten toimivien viranomaissuhteiden, tyytyväisten asiakkaiden, ammattitaitoisen henkilöstön ja ympäristön luottamuksen ja hyväksynnän, toteuttamisen tärkeyden ymmärtäminen yrityksen menestymistekijänä. Näistä muodostuu yrityksen "maine", joka on yrityksen aineetonta pääomaa.


title: Yhteiskuntavastuu

text: Kapein näkemys yritysten yhteiskuntavastuusta on poimittu suoraan osakeyhtiölaista, jossa todetaan: ”Yhtiön toiminnan tarkoituksena on tuottaa voittoa osakkeenomistajille”. Tulkinnaksi yritysten yhteiskuntavastuun rajoista lakiteksti levisi, kun Sammon johtaja Björn Wahlroos siteerasi lakia julkisesti todeten pykälänpuolikkaan kiteyttävän kaiken sen, mitä yhtiöiltä edellytetään. Puhtaan uusliberalistinen näkemys on kuitenkin vain yksi tulkinta yritysten yhteiskuntavastuusta. Esimerkiksi työ- ja elinkeinoministeriö laajentaa yrityksen taloudellisen vastuun aluetta osakkeenomistajien etujen ajamisen lisäksi työpaikkojen säilyttämiseen, verotulojen kasvattamiseen ja yhteiskunnallisen hyvinvoinnin luomiseen.


title: Yhteiskuntavastuu

text: Yleisin tapa määritellä yritysten yhteiskuntavastuu on eritellä se taloudelliseen, sosiaaliseen ja ympäristöstä kannettavaan vastuuseen. Muitakin jakoperusteita esiintyy, esimerkiksi matkailualalla puhutaan edellä mainittujen lisäksi kulttuurisesta vastuusta. Lähes omaksi vastuualueekseen ovat viime vuosina nousseet ilmastonmuutoksen torjuntaan tähtäävät toimet vastuullisesta veronmaksusta puhumattakaan.


title: Yhteiskuntavastuu

text: Vaikeimmin määriteltävä yhteiskuntavastuun osa-alue on sosiaalinen vastuu. Euroopan komissio sisällyttää sosiaalisen vastuun piiriin esimerkiksi työterveyteen, koulutukseen ja elinikäiseen oppimiseen liittyvät innovaatiot. Työ- ja elinkeinoministeriön mukaan yrityksen kantama sosiaalinen vastuu näkyy käytännössä esimerkiksi lain minimivaatimukset ylittävänä työntekijöiden hyvinvoinnista ja ihmisoikeuksien toteutumisesta huolehtimisena ja syrjäytymisvaarassa olevien työllistämisenä. Sosiaalisen yhteiskuntavastuun kantamisesta uskotaan yleisesti olevan hyötyä myös yhtiön taloudelliselle menestymiselle, joskin väitteen todentamista haittaa se, että yhteiskuntavastuutekijöiden eristäminen muista yhtiön menestykseen vaikuttavista tekijöistä on vaikeaa.


title: Yhteiskuntavastuu

text: Yhteiskuntavastuun määritelmä sisältää kaksi tärkeää rajausta. Ensinnäkin yhteiskuntavastuu tarkoittaa yritysten vapaaehtoista toimintaa erotuksena lain edellyttämiin tai taloudellisten syiden aiheuttamiin toimiin. Vastuullinen yritys huomioi siis myös sellaisia näkökohtia, joiden laiminlyöminen ei johda oikeudelliseen vastuuseen tai konkurssiin. Toiseksi yhteiskuntavastuu erotetaan hyväntekeväisyydestä. Lahjoitukset eivät yksin tee yrityksestä vastuullista, vaan kysymys on siitä, miten yritys ottaa huomioon toimintansa vaikutukset yhteiskuntaan ja eri sidosryhmiin. Aitona yhteiskuntavastuuna pidetään esimerkiksi liiketoiminnan kielteisten ympäristövaikutusten minimoimista.


title: Yhteiskuntavastuu

text: Yhteiskuntavastuun eräänlaisena edeltäjänä voidaan pitää kestävää kehitystä, joka oli alun perin YK:n maailmankomission eli niin sanotun Brundtlandin komission vuonna 1987 laatiman Yhteinen tulevaisuutemme -raportin kantava ajatus. Komissio kiteytti raportin keskeisen sisällön päätöslauselmassaan, jonka mukaan taloudellinen kehitys ei ole mahdollista ilman sosiaalista ja ekologista kehitystä ja kehitys on kestävää, kun se tyydyttää ihmisten nykyiset tarpeet vaarantamatta tulevien sukupolvien mahdollisuutta omien tarpeidensa tyydyttämiseen. Kaikista nykykäsityksen mukaisista yrityksen yhteiskuntavastuun osa-alueista ympäristövastuu liittyy selkeimmin kestävään kehitykseen.


title: Yhteiskuntavastuu

text: Yritysten itse laatimissa yhteiskuntavastuun määritelmissä korostuu vastuun vapaaehtoinen luonne. Elinkeinoelämän mukaan yritysten yhteiskuntavastuun muodostavat ne ekologiset tai sosiaaliset toimet, jotka ylittävät lain määräämät rajat.


title: Yhteiskuntavastuu

text: Ammattiyhdistysliike suhtautuu skeptisesti yritysten itsesäätelyyn ja omavalvontaan. SAK katsoo, että parhaimmillaan yritysten yhteiskuntavastuu hyödyttää kaikkia osapuolia, mutta pahimmillaan se saattaa olla pelkkiä kauniita sanoja paperilla. SAK:n elinkeinopolitiikan asiantuntija Pekka Ristelän mukaan vapaaehtoisia vastuullisuuden edelläkävijöitä tarvitaan, mutta sääntelyä tarvitaan niitä yrityksiä varten, jotka eivät vapaaehtoiseen vastuullisuuteen taivu. Yritysten yhteisvastuuta ja ihmisoikeuksia tutkinut Merja Pentikäinen suosittelee yrityksille muun muassa lakisääteistä ihmisoikeusraportointia.


title: Yhteiskuntavastuu

text: Monilla kansainvälisillä järjestöillä on periaatteita ja ohjelmia, joilla pyritään ohjaamaan yritysten toimintaa. Kansainvälisistä suosituksista arvovaltaisimpia ovat ILO:n kolmikantajulistus monikansallisista yrityksistä ja sosiaalipolitiikasta sekä OECD:n toimintaohjeet monikansallisille yrityksille. Myös YK ottaa kantaa yhteiskuntavastuuseen, mutta sen Global Compact on ILO:n ja OECD:n suosituksia väljempi. Periaatejulistuksia ja ohjelmia kutsutaan soft law -instrumenteiksi, ja niihin kuuluvat myös eri alojen eettisyyteen ohjaavat standardointijärjestelmät. Kyse on kuitenkin vain suosituksista, joilta puuttuu lain voima. Yhteiskunta ei valvo ohjeistusten tai periaatteiden noudattamista, eikä niiden rikkomisesta rangaista.


title: Yhteiskuntavastuu

text: Monet tutkimukset ja selvitykset osoittavat, että kansalaiset toivovat yrityksiltä yhteiskuntavastuun kantamista. Suomalaisista 84 prosenttia ei halua, että heidän verorahoillaan ostetaan lapsityövoimalla tai työntekijöiden oikeuksia polkien tuotettuja tuotteita. Reilun kaupan tuotteiden menekki on kasvanut Suomessa tasaisesti 55–60 prosentilla vuosittain. Yrityksissä kuluttajien ja sijoittajien eettisten päätösten oletetaan yleistyvän entisestään. Yhteiskuntavastuusta ja sen osoittamisesta onkin jo muodostunut kilpailutekijä; vastuun raportointi on osa yritysten julkisen kuvan luomista ja markkinointia. Sosiaalinen media ja ihmisten verkostoituminen ovat antaneet kuluttajaliikkeille puhtia. Tutkija Ville-Pekka Sorsan mukaan yritys, joka aikoo toimia kannattavasti uudessa taloudessa, joutuu vääjäämättä panostamaan maineenhallintaan ja sosiaaliseen pääomaan.


title: Yhteiskuntavastuu

text: Vastuullisuuden mittaamiseksi ja valvomiseksi on luotu lukuisia kansainvälisiä standardeja. Esimerkiksi Social Accountability International -järjestön SA 8000 -standardi sisältää säädöksiä työajoista, palkoista, terveydestä ja turvallisuudesta. Kansainvälisesti yhteiskuntavastuun mittaamisesta on versonut laaja bisnes, ja standardien laadintaan, auditointeihin ja vastuuraporttien tuottamiseen työllistyy huomattava määrä ihmisiä. Tekstiili- ja vaatetusalan sertifikaattikäytäntöjä tutkinut Clean Clothes Campaign toteaa, että auditoinneista on kehittynyt oma teollisuudenalansa, jonka tavoitteena on pikemmin auditointiyrittäjien oma kuin työläisten etu.


title: Yhteiskuntavastuu

text: Kaikki valvonta ei ole alisteista taloudelle. Myös kansalaisjärjestöillä on kehitysmaissa hankkeita, joiden puitteissa tehtaisiin tehdään ulkoisia auditointeja ja joissa tehtaiden johtajia ja työläisiä koulutetaan yhteiskuntavastuukysymyksissä. Kuluttajien valintoja helpottaa Reilun Kaupan tunnus, josta on kehittynyt kansainvälisesti tunnettu ja luotettu eettinen brändi.


title: Yhteiskuntavastuu

text: Suomalaisten pörssiyhtiöiden vastuuraportointi on vielä melko harvinaista: vuonna 2008 vain noin joka seitsemäs pörssiyhtiö raportoi kaikista kolmesta yhteiskuntavastuun alueesta. Myös suomalaiset pienet ja keskisuuret yritykset raportoivat varsin laiskasti. Julkiset yhtiöt sen sijaan ovat aktiivisia vastuuraportoijia. Kansainvälinen standardisoimisjärjestö ISO on julkaissut vuonna 2010 standardin ISO 26000 yhteiskuntavastuusta. Suomessa Standardisoimisliitto on vahvistanut sen kansalliseksi standardiksi SFS-ISO 26000 Yhteiskuntavastuuopas. Suomalaiset yhtiöt pohjaavat yleensä yhteiskuntavastuuraporttinsa yhteiskuntavastuun mittaamiseen tarkoitettuun Global Reporting Initiative eli GRI-ohjeistoon.


title: Yhteiskuntavastuu

text: Ongelmana on, että yritysten laatimat raportit ovat usein puutteellisia, ja yrityksen epäsuotuisaan valoon saattavat asiat jätetään niistä pois. Leedsin yliopiston tuoreen tutkimuksen mukaan raporteissa on perusteettomia väitteitä, epätarkkoja lukuja ja jopa suorastaan väärää tietoa. Koska yritysvastuuraporttien ei vaadita täyttävän mitään tiettyjä standardeja, kukin yritys saa laatia mieleisensä raportin.


title: Yhteiskuntavastuu

text: Vuoden 2008 yhteiskuntavastuuraportteja arvioineen ympäristöministeriön raadin mukaan suomalaisyritysten raportit ovat muodollisesti päteviä, mutta menneisyydestään tunnollisesti raportoivat yritykset eivät esitä kehittämissuunnitelmia tai tavoitteita. Toiminnan parantamiseen tähtäävän visioinnin sijaan yritykset tyytyvät kuvailemaan haittojen minimointia.


title: Yhteiskuntavastuu

text: Yhteiskuntavastuuraportoinnissa käytetään olennaisuusmatriisia, josta käytetään myös nimeä olennaisuusanalyysi. Analysoinnin tarkoituksena on kartoittaa yrityksen toiminnan merkitys yritysvastuun näkökulmasta sen sidosryhmille ja liiketoiminnalle.


title: Yhteiskuntavastuu

text: Euroopan unionin neuvosto hyväksyi 29.9.2014 tilinpäätösdirektiivin muutoksen koskien yritysten muuta kuin taloudellista tietoa. Päätöksen myötä suurten pörssiyhtiöiden tulee jatkossa raportoida myös vastuullisuudestaan. Direktiivin muutos koskee sellaisia yrityksiä, jotka täyttävät kaksi kolmesta kriteeristä: yrityksellä on vähintään 500 työntekijää, yrityksen liikevaihto on 40 miljoonaa euroa tai yrityksen tase on vähintään 20 miljoonaa euroa. Monimuotoisuuden osalta henkilömäärän raja on 250 työntekijää. Jäsenmaiden on saatettava direktiivi voimaan viimeistään syyskuussa 2016. Raportointivelvoite tulee koskemaan tilikautta 2017.


title: Goyescas

text: Goyescas on espanjalaisen säveltäjä Enrique Granadosin (1867–1916) pääteos. Kyseessä on alun perin Francisco Goyan maalausten inspiroima pianosarja vuodelta 1911. Granados teki sarjansa pohjalta kuitenkin myös yksinäytöksisen ja kolmikohtauksisen oopperan, joka sai kantaesityksensä New Yorkin Metropolitan-oopperassa 28. tammikuuta 1916, vain kaksi kuukautta ennen säveltäjän tapaturmaista hukkumiskuolemaa Atlantilla. Oopperan espanjankielisen libreton kirjoitti Fernando Piquet.


title: Rexi on homo ja opettajat hullui!

text: Rexi on homo ja opettajat hullui! on Aino Kontulan vuonna 2006 ilmestynyt kirja. Teos on fiktiivinen ja kuvaa yhden vuoden ajan peruskoulun elämää opettajan näkökulmasta käsin. Kirjan perustana Kontula on käyttänyt vuosina 1998–2001 tekemiään muistiinpanoja sekä yleistä elämänkokemustaan.


title: Todd Haynes

text: Todd Haynes (s. 2. tammikuuta 1961 Los Angeles) on yhdysvaltalainen elokuvaohjaaja ja -käsikirjoittaja.


title: Todd Haynes

text: Haynes syntyi Kaliforniassa ja teki bachelor-tutkinnon Brownin yliopistossa. Hänen ensimmäinen huomattava menestyksensä oli elokuva "Poison" (1991), jota seurasivat "Safe" (1995) ja "Velvet Goldmine" (1998), joka toi ohjaajalleen Kultaisen palmun ehdokkuuden Cannesissa. Haynes teki vuonna 2002 elokuvan "Kaukana taivaasta", jolla hän oli ehdolla parhaan alkuperäisen käsikirjoituksen Oscar-palkinnon saajaksi. Vuonna 2003 hän oli Golden Globe -ehdokkaana.


title: Todd Haynes

text: Haynesin käsikirjoittama ja ohjaama Bob Dylanin elämään pohjautuva elokuva "I'm Not There" sai ensiesityksensä eri maissa 2007–2008.


title: Todd Haynes

text: Haynes on avoimesti homoseksuaali.


title: Suomi-Amerikka Yhdistysten Liitto

text: Suomi-Amerikka Yhdistysten Liitto (SAYL) on 1. heinäkuuta 1943 perustettu suomalainen liitto, jonka tarkoituksena on kehittää Suomen ja Yhdysvaltojen välisiä suhteita. Se toimii ystävyysjärjestönä ja pyrkii lisäämään suomalaisten ja amerikkalaisten yhteisymmärrystä sekä kanssakäymistä. Kulttuuri-, tiede- ja opiskelijavaihto ovat keskeisiä tekijöitä tavoitteiden saavuttamisessa.


title: Suomi-Amerikka Yhdistysten Liitto

text: SAYL on jäsenmäärältään yksi maailman suurimmista Yhdysvaltain ystävyysjärjestöistä – henkilöjäseniä on noin 10 000 Suomen 59 paikallisyhdistyksessä ja kahdessa USA:ssa. SAYL on sitoutumaton, eikä pyri vaikuttamaan valtiollisiin asioihin.


title: A Lot Like Love

text: A Lot Like Love on vuonna 2005 valmistunut yhdysvaltalainen romanttinen komedia. Elokuvassa on musiikkia muun muassa Groove Armadalta ja Smash Mouthilta.


title: A Lot Like Love

text: Elokuva kertoo Emily Friehlistä (Amanda Peet), joka tutustuu matkallansa Oliver Martiniin (Ashton Kutcher). Emily ja Oliver joutuvat samalle pitkälle lennolle yhdessä. Siitä heillä alkaakin yhteinen ”matkansa” toistensa kanssa. Siitä oikeastaan heidän yhteinen taipaleensa jo alkaakin, ja heidän suhteensa alkaa pikkuhiljaa muuttua hiukan vakavammaksi ja vakavammaksi. He tapaavat uudestaan tapahtumarikkaassa New Yorkissa, jossa heillä on jo pientä rakkautta ilmassa. Vuosien kuluessa Oliverin ja Emilyn elämässä sattuu ja tapahtuu kaikenlaista, ja heidän elämässä on tietenkin ollut muitakin suhteita. Heidän tarinansa päättyy kuitenkin hyvin miellyttävällä tavalla.


title: Mikrokosmos

text: Mikrokosmos voi viitata seuraaviin:


title: Auringonlaskun katu

text: Auringonlaskun katu (, myös nimellä "Sunset Boulevard") on Billy Wilderin ohjaama yhdysvaltalainen draamaelokuvaklassikko vuodelta 1950. Sitä pidetään yhtenä säälimättömimmistä – ja myös parhaista – satiireista, mitä Hollywoodin elokuva-alasta on koskaan tehty.


title: Auringonlaskun katu

text: "Auringonlaskun katu" kertoo ikääntyvästä mykkäelokuvien tähdestä, joka haaveilee paluusta parrasvaloihin, kertojana rattopojaksi ajautunut käsikirjoittajanalku Joe Gillis (William Holden), joka tarinan alussa makaa ammuttuna uima-altaassa. Pääosaa näyttelee Gloria Swanson, joka oli itsekin ollut mykkäelokuvan tähti ja jolle "Auringonlaskun katu" muodostui todelliseksi joutsenlauluksi. Elokuvan sivuosissa nähdään useita muita mykkäelokuvan tähtiä, muun muassa Erich von Stroheim ja Buster Keaton. Satiirinen film noir -elokuva käyttää kauhuelokuvan kuvastoa kertoessaan amerikkalaisen elokuva-alan kääntöpuolesta ja analysoidessaan amerikkalaista tähtikulttia.


title: Auringonlaskun katu

text: Kolmekymmentä suomalaista elokuva-arvostelijaa ja -asiantuntijaa äänesti 1979 sadasta kaikkien aikojen merkittävimmästä elokuvasta, ja "Auringonlaskun katu" oli mukana kolmentoista listalla. Elokuva valittiin vuonna 1989 25 ensimmäisen joukossa Yhdysvaltojen Kansalliseen elokuvaluetteloon. Kongressin kirjasto oli arvioinut sen kulttuurihistoriallisesti merkittäväksi teokseksi.


title: Auringonlaskun katu

text: Elokuvan nimi viittaa Los Angelesin Sunset Boulevard -katuun, jonka varrella sijaitsevaan huvilaan pääosa juonesta sijoittuu.


title: Auringonlaskun katu

text: Alussa poliisit onkivat hienon huvilan pihalla olevasta uima-altaasta nuoren miehen ruumiin, minkä jälkeen tämän kertojanääni alkaa kuvata tilanteeseen johtaneita tapahtumia. Taloudellisissa vaikeuksissa olevan Hollywood-käsikirjoittajan Joe Gillisin (William Holden) autosta on hänen paetessaan velkojia puhjennut rengas. Gillis päätyy autiolta näyttävän kartanon pihaan. Siellä elelee Norma Desmond (Gloria Swanson), mykkäelokuvien kiistaton kuningatar, jonka tähti on sammunut äänielokuvan nousun myötä. Hän asuu kahdestaan uskollisen entisen aviomiehensä, nykyisen hovimestarinsa Maxin (Erich von Stroheim) kanssa. Max yrittää kaikin keinoin salata Normalta sen tosiasian, ettei elokuvamaailma enää välitä tästä. Max jopa lähettää Normalle väärennettyjä ihailijakirjeitä pitääkseen yllä tämän harhakuvaa jatkuvasta suosiosta.


title: Auringonlaskun katu

text: Väärinkäsityksen jälkeen Desmond pyytää Gillisiä viimeistelemään itse tekemänsä laajan elokuvakäsikirjoituksen Salomesta. Desmond uskoo Cecil B. DeMillen ohjaavan elokuvan ja pääsevänsä itse pääosaan. Vaikka käsikirjoitus on kammottava, Gillis suostuu tarjoukseen, sillä hän saa miljonääri-Desmondilta hyvän korvauksen. Pian Gillis kuitenkin huomaa, millainen nainen Norma Desmond oikeastaan on, samalla kun epätoivoinen Norma on jo rakastunut häneen. Samanaikaisesti Paramount-studiolla työskentelevä käsikirjoitusten lukija Betty Schaefer (Nancy Olson) tarjoaa Gillisille yhteistyötä erään Gillisin oman käsikirjoituksensa kehittämiseksi, mutta Gillis ei enää pysty irtautumaan Desmondista.


title: Hakaniementori

text: Hakaniementori eli Hakaniemen tori () on Helsingin Hakaniemessä sijaitseva tori, joka avattiin vuonna 1897. Torilta on sen historian aikana lähtenyt liikkeelle paljon vappumarsseja sekä mielenosoituksia, ja se liittyy läheisesti työväenliikkeen historiaan. Useat Hakaniementorin laidalla olevat rakennukset ovat olleet Osuusliike Elannon ja ammattiliittojen hallinnassa. Tunnetuimpia Hakaniementorin ympärillä olevista rakennuksista lienevät Ympyrätalo ja Hakaniemen kauppahalli. Niitä vastapäätä torin etelälaidalla on Metallitalo.


title: Hakaniementori

text: Hakaniementori rakennettiin aikoinaan täyttömaalle, jonka kohdalla oli kulkenut Siltasaaren mantereesta erottanut salmi. Tori perustettiin kaikenlaista kaupankäyntiä varten. Ensimmäiset kauppiaat ilmestyivät torille joulun alla 1897. Torilla myytiin monipuolisesti elintarvikkeita marjoista riistaan. Torin palvelut monipuolistuivat 1900-luvun alussa, kun torilla toimi räätälinliikkeitä sekä vaate- ja kangaskauppoja; kalakauppiaat tulivat 1920-luvulla. Toisen maailmansodan aikana tori oli täynnä halkopinoja, sillä lähistöllä olleet talot tarvitsivat lämmitystä. Vuonna 1979 toria uudistettiin, ja se päällystettiin uudestaan nupukivillä.


title: Hakaniementori

text: Vuonna 1940 torille kootut halkopinot poltettiin Suomen ja Neuvostoliiton rauhan ja ystävyyden seuran järjestämässä mielenosoituksessa, ja mielensoitus tunnetaan myös nimellä "pinonpolttajaiset".


title: Hakaniementori

text: Torilla on torikauppaa joka arkipäivä. Lisäksi siellä järjestetään nykyisin markkinat joka kuukauden ensimmäisenä sunnuntaina.


title: Hakaniementori

text: Torille ollaan rakentamassa väliaikaisesti Hakaniemen hallin vuoden 2017 alusta alkavan peruskorjauksen ajaksi lasipaviljonkia hallimyyjille. Kaupunginhallitus hyväksyi suunnitelman kesäkuussa 2016.


title: Édouard Molinaro

text: Édouard Molinaro (13. toukokuuta 1928 Bordeaux, Ranska – 7. joulukuuta 2013 Pariisi, Ranska) oli ranskalainen elokuvaohjaaja ja -käsikirjoittaja. Hänen tunnetuimpia töitään oli "Hullujen häkki" ("La cage aux folles", 1978), joka toi hänelle lukuisia palkintoja: César-palkinto, David di Donatello, Golden Globe ja National Board of Review. Molinaro oli vuonna 1961 Cannesin elokuvajuhlien tuomariston jäsen.


title: Sunset Boulevard

text: Sunset Boulevard tarkoittaa seuraavia asioita:


title: Witold Woyda

text: Witold Woyda (10. toukokuuta 1939 Poznań, Puola – 5. toukokuuta 2008 Bronxville, New York) oli puolalainen miekkailija ja olympiavoittaja. Hänen aseenaan oli floretti.


title: Witold Woyda

text:
Woyda sijoittui Rooman 1960 olympialaisissa florettimiekkailun henkilökohtaisessa kilpailussa neljänneksi ja joukkuekilpailussa viidenneksi. Tokion 1964 olympialaisissa hän sai joukkuekilpailussa hopeaa ja Méxicon 1968 kisoissa joukkuekilpailussa pronssia, mutta kummallakaan kerralla hän ei menestynyt henkilökohtaisessa kilpailussa. Münchenin 1972 olympialaisissa hän voitti kultaa henkilökohtaisessa kilpailussa. Hän voitti alkukierrosten 20 ottelustaan vain 14, mutta finaalikierroksella hän voitti kaikki viisi vastustajaansa. Toisen kultamitalin hän voitti joukkuekilpailussa.
Maailmanmestaruuskilpailuissa Woyda sai henkilökohtaisessa kilpailussa hopeaa vuonna 1962.


title: Witold Woyda

text: Woyda kuoli 5. toukokuuta 2008 keuhkosyöpään.


title: Marraskuun liike

text: Marraskuun liike perustettiin Suomessa marraskuussa 1967 vähäosaisten auttamiseksi. Se oli Sadankomitean ohella 60-luvun tunnetuimpia ns. ”yhden asian liikkeitä”. Liikkeen tavoitteena oli kohentaa asunnottomien alkoholistien, mielisairaiden ja vankien elinolosuhteita. Marraskuulaiset vierailivat vankiloissa, järjestivät mielenosoituksia ja tapahtumia, joilla kiinnitettiin huomiota mielenterveys- ja vankeinhoidon epäkohtiin. Marraskuulaisten itsensä mukaan liike oli jatkoa työlle, joka Mathilda Wrede oli aloittanut 1880-luvulla. Liikkeen näkyviä edustajia olivat Ilkka Taipale, Claes Andersson ja Klaus Mäkelä.


title: Marraskuun liike

text: Loka-marraskuussa 1967 pakkasyöt olivat surmanneet Helsingissä 44 asunnotonta miestä. Marraskuun liike oli vaikuttamassa siihen, että Helsingissä avattiin niin sanottu Liekkihotelli sittemmin Lepakko-nimen saaneessa entisessä Suomen Väri- ja Vernissatehtaan varastossa Ruoholahdessa. Yömaja avasi ovensa 5. joulukuuta 1967 .


title: Marraskuun liike

text: Claes Andersson kertoo, kuinka hän päivysti Lepakossa. Marraskuun liikkeen aktiivien mukaan liike opetti yhteiskunnan syrjäyttämisen ja tukahduttamisen mekanismeista. Se opetti myös, että moniin asioihin saattoi vaikuttaa ja muuttaa, kun ryhtyi määrätietoisesti ja optimistisesti toimimaan samanmielisten kanssa.


title: Marraskuun liike

text: Marraskuulaiset vierailivat vankiloissa, järjestivät ohjelmailtoja ja keskustelutilaisuuksia vankiloissa, mielisairaaloissa, radiossa sekä televisiossa. He järjestivät mielenosoituksia ja tempauksia kiinnittääkseen huomiota mielenterveyshoidon sekä vankeinhoidon ilmeisiin epäkohtiin ja julkaisivat luettelon sadasta mielenterveyshoidon, vankeinhoidon sekä asuntopolitiikan vakavimmasta epäkohdasta.


title: Marraskuun liike

text: Kun vankeja vapautui, marraskuulaiset toimivat heidän valvojinaan. Anderssonin mielestä se oli kiihkeää ja värikästä aikaa. Moni asia muuttui; osa painostuksen vuoksi. Psyykenpotilaiden oikeusturvaa parannettiin ja koko mielenterveyshuolto inhimillistyi. Käsitys psyykkisistä sairauksista suhteellistui, ja näkökulma muuttui yhteiskunnalliseksi. Asunnottomille järjestettiin ajan oloon parempia yösijoja ja oma lääkäriasema.


title: Marraskuun liike

text: Marraskuun liike tyrehtyi 1970-luvun alussa, kun liikkeen aktivistit siirtyivät toimimaan puolueiden puitteissa. Marraskuun liike on kuitenkin ollut mallina monelle myöhemmälle vähemmistöjen oikeuksia ajaneelle liikkeelle.


title: Alex Fraser Bridge

text: Alex Fraser Bridge on vinoköysisilta Brittiläisessä Kolumbiassa, Kanadassa. Se ylittää Fraser-joen ja yhdistää Richmondin ja New Westminsterin kaupungit North Deltan alueeseen. Silta on nimetty provinssin entisen liikenneministerin Alex Fraserin mukaan.


title: Alex Fraser Bridge

text: Silta avattiin vuonna 1986 ja se oli tuolloin maailman pisin vinoköysisilta. Se on 930 metriä pitkä ja sen pisin jänneväli on 465 metriä. Siltapylväät yltävät 154 metrin korkeuteen. Sillalla on kuusi kaistaa, kolme molempiin suuntiin ja se on osa Highway 91 -moottoritietä. Sillan rakennutti Brittiläisen Kolumbian liikenneministeriö ja sen suunnittelusta vastasi Buckland & Taylor.


title: Ionel Drîmbă

text: Ionel Drîmbă (18. maaliskuuta 1942 – 2006) oli romanialainen miekkailija ja olympiavoittaja. Hänen aseenaan oli floretti.


title: Ionel Drîmbă

text: Drîmbă voitti florettimiekkailun henkilökohtaisessa kilpailussa olympiakultaa Méxicon 1968 kisoissa. Hän voitti 19 yksittäistä ottelua ja hävisi vain kaksi. Joukkuekilpailussa hän sijoittui Tokion 1964 olympialaisissa kuudenneksi ja Méxicossa 1968 neljänneksi. Kaksi vuotta olympiavoittonsa jälkeen hän loikkasi länteen ja lopetti kilpailemisen.


title: 2C-E

text: 2C-E on 2C-ryhmään kuuluva psykedeelinen fenetyyliamiini. Aine luokitellaan tutkimuskemikaaliksi. Aineen syntetisoi ensimmäisen kerran Alexander Shulgin.


title: 2C-E

text: Erowid-sivun mukaan tyypillinen annos on 15-15 mg syötynä. Täydet vaikutukset ilmenevät 20-90 minuutissa ja kestävät 6-10 tuntia. Nuuskattuna tyypillinen annos on 3-7 mg, täydet vaikutukset ilmenevät 1-10 min kuluttua ja kestävät 3-6 tuntia.


title: 2C-E

text: Nenän kautta nautittuna vaikutukset alkavat minuuttien sisällä. Ensimmäiset oireet ovat pahoinvointi, oksentelu, huimaus, sekavuus ja aistiharhat. Noin puoli tuntia annoksen jälkeen pahoinvointi tasaantuu ja käyttäjä rentoutuu. Käyttäjä voi itse vaikuttaa "tripin" laatuun. Erilaisien kuvien katselu ja musiikin kuuntelu nostaa vaikutustasoa merkittävästi. Käyttäjät ovat kertoneet, että musiikki on suoraan verrannollinen ympäristöön, seinät ja tavarat värisevät musiikin kanssa ja jotkut ovat nähneet värejä musiikin tyylin mukaan. Paniikkikohtauksia voi myös tapahtua, esimerkiksi pelkkä nopea tapahtuma voi laukaista paniikkikohtauksen. Vaikutuksiin kuuluu kaikki aistiharhat, näistä suurimmat tulevat näön kautta. Vaikutuksen loppupuolella on myös kerrottu olevan suurta päänsärkyä ja jopa ripulia, joka voi kestää monia päiviä. Myös nenän kautta käyttäneet ovat kertoneet nenän, silmän ja jopa korvan kivuista monia päiviä käytön jälkeen. Myös unettomuutta, pelkotiloja ja käyttäjien sanojen mukaan "outoja tuntemuksia" on kerrottu tapahtuvan jopa ensimmäisen käytön jälkeen. Näiden yhteyttä huumausaineeseen ei ole kuitenkaan tieteellisesti vielä todistettu.


title: 2C-E

text: 2C-E on luokiteltu Suomessa kuluttajamarkkinoilta kielletyksi psykoaktiiviseksi aineeksi. Yhdiste on luokiteltu huumasaineeksi useimmissa maissa (mm. Yhdysvalloissa, Ruotsissa ja Saksassa).


title: Eugène-Henri Gravelotte

text: Eugène-Henri Gravelotte (6. helmikuuta 1876 – 28. elokuuta 1939) oli ranskalainen miekkailija ja olympiavoittaja.


title: Eugène-Henri Gravelotte

text: Gravelotte voitti florettimiekkailun olympiakultaa Ateenan 1896 olympialaisissa. Hän oli miekkailun ensimmäinen olympiavoittaja ja kaikki urheilumuodot huomioon ottaen ensimmäinen ranskalainen olympiavoittaja.


title: Albertbrücke

text: Albertbrücke on kivinen holvisilta saksalaisessa Dresdenin kaupungissa, Saksin osavaltiossa. Se on Dresdenin sisäkaupungin neljästä Elbejoen ylittävästä sillasta itäisin. 316 metriä pitkä silta on nimetty Saksia vuosina 1873–1902 hallinneen kuningas Albertin mukaan. Sillassa on 14 holvikaarta, joista neljä keskimmäistä on leveydeltään 31 metriä ja reuna-aukkojen leveys vaihtelee 12,7 metristä 17 metriin. Wehrmachtin 7. toukokuuta 1945 sillan molemmista päistä räjäyttämät kuusi holvia on korjattu vuonna 1946 teräsbetonirakenteisina. Korjatut kaaret verhoiltiin hiekkakivellä, josta silta on rakennettu.


title: Albertbrücke

text: Silta rakennettiin vuosina 1875–1877 ja se sai nimekseen "König-Albert-Brücke". Toisen maailmansodan vauriot kunnostettiin seuraavana vuonna. Itä-Saksan aikana silta kantoi nimeä "Brücke der Einheit". Nykyinen nimi sillalla on ollut vuodesta 1990.


title: Veronica Lake

text: Veronica Lake (oik. Constance Frances Marie Ockelman, 14. marraskuuta 1922 New York City, New York – 7. heinäkuuta 1973 Burlington, Vermont) oli yhdysvaltalainen elokuva- ja televisionäyttelijä ja pin-up-malli, joka oli Hollywoodin kuuluisa tähti erityisesti 1940-luvulla.


title: Veronica Lake

text: Laken kuuluisimmat roolit olivat Alan Laddin vastanäyttelijänä film noir-elokuvissa "Vainottu" (1942), "Lasiavain" (1942) ja "Sinisen dahlian mysteeri" (1946). Hänet tunnettiin erityisesti vaaleista hiuksistaan ja "peekaboo"-nimen saaneesta lainekiharakampauksestaan, jossa toinen silmä peittyi osittain hiusten taakse. Vaikka Lake oli 1940-luvulla yksi Paramount Picturesin suosituimmista tähdistä, hänen uransa kääntyi jyrkkään laskuun seuraavalla vuosikymmenellä mielenterveysongelmien ja alkoholismin takia.


title: Veronica Lake

text: Veronica Lake oli naimisissa neljä kertaa, ja hänellä on ensimmäisen ja toisen aviomiehensä kanssa neljä lasta: Elaine (1941), pian syntymänsä jälkeen kuollut Anthony (1943), Andre Anthony Michael III (1944) ja Diana (1948). Hän kuoli hepatiittiin ja akuuttiin munuaisten vajaatoimintaan 50-vuotiaana.


title: Alan Sillitoe

text: Alan Sillitoe (4. maaliskuuta 1928 Nottingham, Iso-Britannia – 25. huhtikuuta 2010 Lontoo, Iso-Britannia) oli brittiläinen kirjailija. Hän kuului brittikirjallisuudessa 1950-luvun ”nuoriin vihaisiin miehiin”.


title: Alan Sillitoe

text: Sillitoe syntyi työväenluokkaiseen perheeseen. Hän liittyi vuonna 1946 Kuninkaallisiin ilmavoimiin, mutta sairastui Malaijin niemimaalla tuberkuloosiin. Saatuaan vapautuksen armeijasta hän omistautui kirjoittamistyölleen. Sillitoe oli naimisissa yhdysvaltalaisen kirjailija Ruth Fainlightin kanssa, ja parilla on kaksi lasta.


title: Alan Sillitoe

text: Sillitoen tuotannossa olivat alkuun aineksina anarkismi, sosialismi, luokkavastakohtaisuudet ja seksi, mutta myöhemmin korostuivat skitsofrenia ja yleensä hulluus.


title: Alan Sillitoe

text: Sillitoe kirjoitti novelleja, romaaneja, runokokoelmia ja omaelämäkerran "Life Without Armour" (1995).


title: Alan Sillitoe

text: Sillitoen teoksista tunnetuimpia on vuonna 1958 julkaistu novelli ”"The Loneliness of the Long Distance Runner"”, joka sisältyy samannimiseen kokoelmaan. Klassikon maineen saaneen novellin päähenkilö ei suostu pelaamaan peliä järjestyneen yhteiskunnan ehdoin. Tony Richardson on ohjannut sen pohjalta elokuvan "Kaikista kapinallisin" ("The Loneliness of the Long Distance Runner" eli "Rebel with a Cause", 1962), johon Sillitoe itse teki käsikirjoituksen.


title: Alan Sillitoe

text: Esikoisteoksestaan "Lauantai-illasta sunnuntaiaamuun" Sillitoe sai Author's Clubin esikoisromaanille myönnettävän palkinnon. Karel Reisz on ohjannut romaanin pohjalta elokuvan "Lauantai-illasta sunnuntaiaamuun".


title: Seymour Papert

text: Seymour Papert (1. maaliskuuta 1928 Pretoria – 31. heinäkuuta 2016 East Blue Hill, Maine, Yhdysvallat) oli eteläafrikkalainen matemaatikko ja tietojenkäsittelytieteilijä.


title: Seymour Papert

text: Papert opiskeli Witwatersrandin ja Cambridgen yliopistoissa. Vuosina 1958–1963 hän oli Geneven yliopistossa Sveitsissä. Hänestä tuli vuonna 1963 tutkimusapulainen Massachusetts Institute of Technologyssa, jossa hän työskenteli myöhemmin professorina.


title: Seymour Papert

text: Työskennellessään MIT:ssä 1960-luvun lopulla Papert oli yksi ohjelmointikieli Logon kehittäjistä.


title: Michael Bartels

text: Michael Bartels (s. 8. maaliskuuta 1968 Plettenberg, Länsi-Saksa) on entinen saksalainen autourheilija ja Formula 1 -kuljettaja.


title: Michael Bartels

text: Bartels aloitti uransa kilpailemalla Formula Ford -luokissa, joissa hän voitti mestaruuden Saksan 1.6 -luokassa vuonna 1986. Vuonna 1987 hän aloitti DTM:n ja vuonna 1988 vakioautoilun sekä Formula 3:n.


title: Michael Bartels

text: Bartels osallistui F1-urallaan neljään osakilpailuun Lotus-tallin autolla, mutta ei selvittänyt karsintoja kertaakaan.


title: Michael Bartels

text: Bartels kilpaili F1-uransa jälkeen vakioautosarjojen ja DTM:n lisäksi, mm. Formula 3000- ja FIA GT Championship-sarjoissa. Hän voitti FIA GT:n mestaruuden vuosina 2006 sekä 2008-2010, joista viimeisin kuului FIA GT1 World Championship -sarjaan.


title: Michael Bartels

text: Bartels seurusteli tennispelaaja Steffi Grafin kanssa vuosina 1992-1999. Parisuhde päättyi Grafin alkaessa seurustella toisen tennispelaajan Andre Agassin kanssa.


title: Podarge

text: Podarge (, ”nopeajalkainen”) oli kreikkalaisessa mytologiassa harpyija, Thaumaan ja Elektran tytär. Hän synnytti puolisolleen Zefyrokselle, länsituulelle, kaksi tuulen nopeaa hevosta, Ksanthoksen ja Balioksen, jotka myöhemmin olivat Akhilleuksella valjastettuina vetämään hänen vaunujaan Troijan sodassa.


title: Dmitri Tjomkin

text: Dmitri Zinovjevitš Tjomkin (, engl. Dimitri Tiomkin; 10. toukokuuta 1894 Krementšuk, Ukraina – 11. marraskuuta 1979 Lontoo) oli venäläis-yhdysvaltalainen elokuvamusiikin säveltäjä. Hän loi uransa Hollywoodissa ja oli Yhdysvaltain kansalainen vuodesta 1937.


title: Dmitri Tjomkin

text: Tjomkin sai Pietarin konservatoriossa pianonsoiton opetusta Felix Blumenfeldilta sekä harmonian ja kontrapunktin opetusta Aleksandr Glazunovilta. Hän siirtyi sittemmin Berliiniin, jossa häntä opetti Ferruccio Busoni, ja lopulta vuonna 1925 Yhdysvaltoihin.


title: Dmitri Tjomkin

text: Tjomkin oli tuottelias elokuvasäveltäjä, ja hän sai uransa aikana neljä Oscar-palkintoa. Hän oli kuollessaan 85-vuotias, ja hänet haudattiin Forest Lawn Memorial Parkiin Glendaleen, Kaliforniaan.


title: Kane (Command & Conquer)

text: Kane on Westwood Studiosin vaihtoehtoiseen historiaan sijoittuvassa reaaliaikastrategiapelisarja "Command & Conquerissa" Nodin veljeskunnan johtaja. Hän on näennäisesti kuolematon, karismaattinen ja Nodin ulkopuolisen maailman mukaan sosiopaatti.


title: Kane (Command & Conquer)

text: Kanea esittää pelisarjan välivideoissa Joseph Kucan.


title: Kane (Command & Conquer)

text: Joidenkin Nodin veljeskunnan jäsenien sanotaan uskovan, että Kane on tuhansia vuosia vanha ja yhdistävät hänet Kainiin (huomaa että "Kane" ja "Kain" lausutaan englanniksi samalla tavoin). Kane ei näytä ikääntyvän ollenkaan, mikä näkyy siitä, että pelisarjassa hänen nykyaikaisen toimintansa kerrotaan jatkuneen lähes koko 1900-luvun.


title: Kane (Command & Conquer)

text: Kanen historiassa on monia muitakin viittauksia Raamattuun. Hän on käyttänyt salanimenään Jaakobia ja Kainia, Nodin veljeskunnan ensimmäisen stealth-tankin prototyypin nimi oli "Hesekielin pyörä", ja koko veljeskunnan nimi Nod tulee maasta, johon Kain karkotettiin hänen murhattuaan Abelin:


title: Kane (Command & Conquer)

text: "in" Neuvostoliiton kampanjan lopussa yksi Kanen seuraajista lainaa tätä lausahdusta. "in" Nod-kampanjassa pelaajan esimiehenä toimii mies nimeltään Seth, Raamatun Kainin toinen veli, joka toimii Kanen oikeana kätenä. Kampanjan aikana Seth huomaa, että Kane alkaa suosia enemmän pelaajaa kuin häntä. Hän alkaa juonitella Kanea vastaan ja lähettää pelaajan itsemurhaiselle sotaretkelle Yhdysvaltoihin. Kane ampuu Sethin ja hänen ruumiinsa viedään Nodin veljeskunnan Sarajevon temppeliin muistutukseksi siitä, kuinka käy, jos juonii Kanea vastaan. "ssa" Global Defense Initiativen kommando näkee ruumiin soluttautuessaan temppeliin. Hän näkee myös arkun, jossa on Abelin nimi ja tekstin, joka kertoo hepreaksi Kainin ja Abelin tarinan.


title: Kane (Command & Conquer)

text: Kanen ensimmäinen esiintyminen nähdään "Command & Conquer: Red Alertin" neuvostokampanjassa, jossa hän toimii Josif Stalinin neuvonantajana. "Red Alertin" tapahtumat tapahtuvat sarjan vaihtoehtoisessa menneisyydessä ennen Tiberian Dawnin tapahtumia. Kane on voinut toimia taustatekijänä Neuvostoliiton hyökkäykselle Eurooppaan, pedaten tietä Nodin veljeskunnan nousulle Neuvostoliiton paikalle. "Red Alertin" neuvostokampanjan lopuksi Eurooppa on vallattu. NKVD:n päällikkö Nadia murhaa Stalinin Kanen käskystä ja paljastuu, että hänkin on Nodin veljeskunnan jäsen. Nadia kertoo pelaajalle, että suunnitelmana on, että Nod nousee vasta myöhemmin, mutta Kane ampuu hänet ilman mitään varoitusta ja sanoo pelaajalle: "Minä olen tulevaisuus." Kane ilmeisesti katoaa tämän jälkeen muutamaksi vuosikymmeneksi.


title: Kane (Command & Conquer)

text: Kanen ilmestyminen uudelleen merkitsi uuden ajan alkua Nodin veljeskunnalle. Pelisarjassa Maahan törmää tiberiumia sisältävä meteoriitti. Nod aloittaa Tiberiumin tutkimisen heti vuonna 1995 ja sanoo, että sillä on merkitystä ihmiskunnan evoluution seuraavalle asteelle. Nodin tutkimuksen myötä se pystyi saamaan monopolin tiberiumiin, koska ainoastaan sillä oli tarvittava teknologia tiberium-kristallien keräämiseen ja käyttämiseen hyödyksi.


title: Kane (Command & Conquer)

text: Nämä tapahtumat aloittivat "issa" kerrotun "ensimmäisen tiberiumsodan" Nodin ja Global Defense Initiativen välillä. GDI voitti sodan hyökkämällä Sarajevon temppeliin ionikanuunalla. Myöhemmin löydetty turvakameran video näyttää Kanen nähneen ionisäteen tuottaman valon juuri ennen kuin temppeli räjähti sen voimasta.


title: Kane (Command & Conquer)

text: Ensimmäisen tiberiumsodan jälkeen Kanen seuraajat jatkoivat uskoaan häneen ja uskoivat, että Kane elää vielä kuolleenakin. "in" aikaan, noin kolmekymmentä vuotta myöhemmin, Kane nousi jälleen johtamaan Nodin veljeskuntaa ja "toinen tiberiumsota" alkoi. Kane näytti olevan kunnossa, mutta puolet hänen päästään oli metallilevyn peitossa ilmeisesti palovammojen takia. Nodin voimavarat suunnattiin ohjuksen kehittämiseen, jonka räjäyttäminen täyttäisi maapallon tiberiumilla. GDI-kampanjan lopussa komentaja Michael McNeil tappaa Kanen. Nodin kampanjan lopuksi ohjus laukaistaan GDI:n avaruusasemalta. Kane loistaa valoa ja häviää.


title: Kane (Command & Conquer)

text: "" jatkaa tarinaa kertomalla GDI:n ja Nodin liitosta tekoäly CABALia vastaan. CABALin ja sen kyborgien hävittyä Nodin kampanjan lopussa näytetään, kuinka Kanen ruumis on kytketty CABALin käyttöliittymään ja pidetään hengissä kryogeenisessä kapselissa. CABAL-tekoäly ja Kanen tietoisuus yhdistyvät yhdeksi, CABALin sanoessa viimeiset sanansa: "Direktiivimme täytyy asettaa uudelleen."


title: Kane (Command & Conquer)

text: Vuonna 2034 Nod oli lähestulkoon tuhoutunut ja Kanen uskottiin olevan kuollut, mutta yhä elossa oleva Kane alkoi suunnitella paluutaan yhdessä uuden tekoälyn, LEGIONin kanssa. Tarkoituksena oli liittää eristäytyneet Nodin osastot taas yhteen ja valmistautua uuteen sotaan. Vuonna 2046 kaikki oli valmista ja Kanen oli aika päästää vihansa valloilleen.


title: Kane (Command & Conquer)

text: Vuonna 2047 "kolmas tiberiumsota" alkaa. "issa" Kane nousee Nodin johtoon jälleen kerran. Nodin veljeskunta käy raivokkaaseen hyökkäykseen GDI:tä vastaan tuhoten heidän komentokeskus-avaruusasemansa ydinohjuksella. GDI onnistuu kuitenkin kääntämään sodan kulun edukseen. Kanen suunnitelmana kuitenkin on räjäyttää valtava, nestemäistä tiberiumia sisältävä pommi, joka houkuttelee alienrodun, Scrinin, maapallolle. Kane houkuttelee GDI:n ampumaan ionikanuunalla uuteen Sarajevon temppeliin, jonka alle tiberiumpommi on varastoitu. Kaakkois-Eurooppa saastuu tiberiumista. Scrinit saapuvat ja aloittavat valtavan tiberiuminkeräysoperaation, hyökäten kaikkiin suuriin kaupunkeihin saadakseen kaiken vastuksen pois tieltä. Kanen ilmeisenä tarkoituksena oli tuoda Scrinit maapallolle, jotta hän pääsisi käsiksi niiden huipputeknologiaan. Hänen suunnitelmanaan oli käyttää Scrinien rakentamia ""Threshold"-torneja" saavuttaakseen seuraajiensa kanssa ylösnousemuksen. Scrin-kampanjassa rotu saa selville, että Kane on kaiken takana. Kanesta on tietoa heidän tietomatriisissaan ja, yllättäen, Kanen geneettinen materiaali on tuntematonta jopa Scrineille.


title: Kane (Command & Conquer)

text: Kolmannen tiberiumsodan loputtua Nod oli enää vain varjo siitä, mitä se oli, mutta näin Kane suunnittelikin. Jo toisen tiberiumsodan aikana Kane oli rakentanut salaista kyborgien armeijaa nimeltä "Kanen Lapset". Hän antoi sen LEGIONin komennettavaksi ja LEGION käytti sitä, jotta Kane voisi viimeistellä suunnitelmansa. Kane tarvitsi salaperäisen alienartefaktin Tacituksen, joka löydettiin jo toisen tiberiumsodan aikana. GDI oli pitänyt sitä itsellään jo vuosia tajuamatta sen todellista tarkoitusta. LEGION onnistuu saamaan Tacituksen ja Kane laittaa sen käyttöön huolimatta siitä, että GDI:n kokeet olivat tehneet siitä epävakaan. Kanen suunnitelma oli onnistunut...


title: Kane (Command & Conquer)

text: Vuonna 2062 Kane marssii GDI:n päämajaan ja muodostaa yhdessä GDI:n kanssa Tiberiuminhallintaverkoston, joka pystyy pysäyttämään Tiberiumin kasvun. 15 vuotta myöhemmin, kun Tiberium on saatu lopullisesti hallintaan, alkaa neljäs ja viimeinen Tiberiumsota. Kanen aikeena on käynnistää Scrinien rakentama viimeinen Treshold-torni, jotta hän voisi poistua maasta. Kane paljastaa olleensa maassa jo tuhansien vuosien ajan ja Kane paljastuu muuksi olennoksi kuin ihmiseksi ja voi parantua haavoista nopeasti. Tämä voi selittää miksi Kane selvisi kun McNeil yritti tappaa Kanen lävistämällä hänet metallitangolla, tai kun Kane poisti kypäränsä päästään, jossa ei ollut yhtään palovammaa. Kane kertoo Tiberiumhallintaverkoston olleen avain tornin portaalin aukaisemiseen. Neljäs Tiberiumsota on itse asiassa GDI:n ja Nodin liittolaisten yritys pysäyttää Kane. Kane kuitenkin onnistuu käynnistämään Tornin pelaajan avulla. Kane kiittää pelaajaa ennen astumistaan Tornin portaaliin, joka siirtää Kanen ja hänen uskollisimmat kannattajansa pois Maasta. Kanen lupaukset Nodin veljeskunnalle olivat toteutuneet.


title: Ulrika Eleonoran kirkko

text: Ulrika Eleonoran kirkko voi tarkoittaa seuraavia:


title: Mycobacterium tuberculosis

text: Mycobacterium tuberculosis on mykobakteereihin kuuluva bakteeri, joka aiheuttaa tuberkuloosia. Sen löysi Robert Koch vuonna 1882. Vuonna 1890 hän eristi tuberkuliiniuutteen, jota käytettiin siihen aikaan tuberkuloositartunnan osoittamiseen. Koch todensi sen, että naudan ja ihmisen tuberkuloosia aiheuttavat bakteerit ovat eri tyyppiä. Hän väitti ettei naudan bakteeri voi tarttua ihmiseen ja päinvastoin. Koch oli oikeassa siinä, että ihmisen bakteeri ei voi tarttua nautaan, mutta naudan bakteeri voi tarttua ihmiseen.


title: Mycobacterium tuberculosis

text: Tuberkuloosibakteeri on n. 5 mikrometriä pitkä ja 0,2 mikrometriä paksu kaareva sauva. Basilli vaatii aerobiset (ilmavat) kasvuolot. "Mycobacterium tuberculosis" ei gramvärjäydy. Bakteeri on hidaskasvuinen ja se jakautuu 15-20 tunnin välein, mikä on erittäin pitkä aika verrattuna muihin bakteereihin, jotka voivat jakautua jopa minuuteissa. Se voi elää elimistössä vuosikausia ennen kuin tauti puhkeaa. Bakteeri pääsee lisääntymään immuniteetin heikettyä vanhuuden tai lääkityksen johdosta.


title: Mycobacterium tuberculosis

text: Tuberkuloosibakteerin torjunnassa käytetään seuraavia lääkeaineita: nitroimidatsoli, diamiini, klavulamaatti, meropeneemi, moksifloksasiini, gatifloksasiini, diaryylikvinoliini ja pyrroli.


title: Mycobacterium tuberculosis

text: Antibioottiresistenssi on kasvava ongelma tuberkuloosin hoidossa. Toisin kuin monet muut patogeeniset bakteerit, "M. tuberculosis" ei näytä pystyvän horisontaaliseen geeninsiirtoon, vaan kaikki antibioottiresistentit kannat ovat seurausta mutaatioista.


title: Gordon Flemyng

text: Gordon Flemyng (7. maaliskuuta 1934 Glasgow – 12. heinäkuuta 1995 Lontoo) oli brittiläinen elokuva- ja televisio-ohjaaja, jonka töitä ovat "Doctor Who ja dalekit" (1965), "Doctor Who ja Dalekien invaasio" (1966) ja "Suuri Katariina" (1968).


title: Live! No Sleep ’til Pitkämäki

text: Live! No Sleep ’til Pitkämäki on Turo's Hevi Geen vuonna 2001 julkaistu kahden CD:n livealbumi. Se sisältää kaikki yhtyeen hitit live-versioina. Lisäksi mukana on ennenjulkaisematon kappale ”Kuusamoon” ja muutama kappale (”Kolmospullo”, ”Kesä-Lada pluus” ja ”Aja, Rytsölän Jaska”) kuullaan nyt ensimmäistä kertaa Hara Laukkasen laulamana, kun niiden alkuperäisen levytetyn version lauloi Rane Rautiainen. Mukana on myös neljä MPEG-raitaa, joita voi katsella tietokoneen kautta. Levyllä vierailee myös taiteilija Jope Ruonansuu.


title: Burt Kennedy

text: Burt Kennedy (3. syyskuuta 1922 – 15. helmikuuta 2001) oli yhdysvaltalainen elokuvaohjaaja ja -käsikirjoittaja, joka tuli tunnetuksi lähinnä työstään länkkäreissä.


title: Burt Kennedy

text: Kennedy aloitti uransa käsikirjoittajana. Tältä varhaiselta kaudelta on muun muassa elokuva "Seitsemän miestä jäljellä" (1956). 1960-luvulta hän oli ensisijaisesti ohjaaja ja teki muiden muassa elokuvat "Kultaa El Pasoon" (1967) ja "Alamo" (1985).


title: Burt Kennedy

text: Kennedy kuoli 15. helmikuuta 2001 syöpään 78-vuotiaana Kaliforniassa.


title: Rock’n’rollia gee-pisteestä

text: Rock’n’rollia gee-pisteestä on Turo's Hevi Gee -huumoriorkesterin vuonna 2003 ilmestynyt levy.


title: Rock’n’rollia gee-pisteestä

text: Albumi nousi Suomen virallisen listan sijalle 26.


title: Ingvar Pettersson

text: Ingvar Albin Pettersson (19. tammikuuta 1926 – 2. heinäkuuta 1996) oli ruotsalainen yleisurheilija, joka kilpaili lähinnä 50 kilometrin kävelyssä.


title: Ingvar Pettersson

text: Hän voitti olympiapronssia 50 kilometrin kävelyssä vuoden 1964 kesäolympialaisissa Tokiossa.


title: Luettelo Formula 1 -kuljettajista, jotka eivät koskaan osallistuneet lähtöön

text: Tämä on luettelo Formula 1 -kuljettajista, jotka eivät koskaan osallistuneet lähtöön. Listassa on 70 kuljettajaa.


title: Because of You (albumi)

text: Because of You on yhdysvaltalaisen R&B-artisti Ne-Yon toinen studioalbumi, joka julkaistiin keväällä 2007 Def Jam -levy-yhtiön kautta.


title: Because of You (albumi)

text: Albumilta on julkaistu neljä singleä: "Because of You", "Do You" ja "Can We Chill". Neljäs single, "Go on Girl", julkaistiin joulukuussa. Vierailijoina albumilla esiintyivät Jay-Z ja Jennifer Hudson.


title: 2C

text:
2C on nimitys ryhmälle psykedeelisiä fenetyyliamiineita. Yhteistä näille yhdisteille on 2,5-dimetoksi ryhmä ja pääsääntöisesti lipofiilinen 4-substituutio. Alexander Shulgin on nimennyt ryhmän bentseenirenkaan ja amiiniryhmän yhdistävän hiilisillan mukaan kirjassaan PiHKAL (Phenethylamines i Have Known And Loved). Hän on myös syntetisoinut suurimman osan tähän kategoriaan kuuluvista yhdisteistä 1970- ja 1980-luvulla. Esimerkiksi 2C-B:n jatkokehiteltyjä muotoja ovat 25B-NBOMe ja sitä edelleen DMBMPP.
Useimmat näistä kemikaaleista luokitellaan Suomen lain mukaan huumaus- tai lääkeaineiksi.


title: Kay Redfield Jamison

text: Kay Redfield Jamison (s. 22. kesäkuuta 1946) on yhdysvaltalainen tieteilijä, joka toimii psykiatrian professorina Johns Hopkinsin yliopistolla. Hän on kaksisuuntaisen mielialahäiriön johtavia asiantuntijoita maailmalla.


title: Kay Redfield Jamison

text: Jamison valmistui Kalifornian yliopistosta Los Angelesissa ja suoritti lisäksi opintoja St Andrewsin yliopistolla Skotlannissa. Hän kärsii itse tutkimastaan bipolaarihäiriöstä ja on julkaissut aihetta käsittelevän muistelmateoksen "Levoton mieli" (1995).


title: Kay Redfield Jamison

text: Jamisonin muita tärkeitä julkaisuja ovat niin ikään psyykkistä sairautta käsittelevät tietokirjat "Manic-Depressive Illness" (1990), "Touched with Fire: Manic-Depressive Illness and the Artistic Temperament" (1993), "Night Falls Fast: Understanding Suicide" (1999) ja "Exuberance: The Passion for Life" (2004).


title: Tukangbesi-saaret

text: Tukangbesi-saaret ovat saariryhmä Sulawesin rannikolla Buton -saaren itäpuolella Bandanmeren alueella, ja ne kuuluvat Sulawesi Tenggaraan eli Kaakkois-Sulawesiin. Alueella puhutaan tukang besin kieltä. Butonin ja saariryhmän välillä on Kolowana Watabon salmi.


title: Tukangbesi-saaret

text: Saariryhmään kuuluvia saaria:


title: Tukangbesi-saaret

text: Papalian kaupunki on Binongkolla.


title: Chris Argyris

text: Christopher ”Chris” Argyris (16. heinäkuuta 1923 Newark, New Jersey – 16. marraskuuta 2013) oli yhdysvaltalainen organisaatiotieteilijä. Hänet tunnettiin erityisesti töistään ihmisten ja organisaatioiden välisen vuorovaikutuksen, organisaation oppimisen ja toimintatutkimuksen piirissä.


title: Chris Argyris

text: Argyris varttui Irvingtonissa New Jerseyssä. Toisen maailmansodan aikaan hän liittyi armeijan viestijoukkoihin (), jossa hän saavutti vänrikin () arvon. Sodan jälkeen hän opiskeli Clarkin yliopistossa, jossa hän tapasi Kurt Lewinin. Hän suoritti perustutkinnon psykologiassa 1947 Clarkin yliopistossa ja maisteritutkinnon (MA) psykologiassa ja taloustieteissä Kansasin yliopistossa 1949. Tohtoritutkintonsa hän suoritti organisaatioiden käyttäytymisestä Cornellin yliopistossa 1951 ohjaajanaan William F. Whyte.


title: Chris Argyris

text: Argyris työskenteli Yalen yliopistossa 1951–1971, muun muassa hallintotieteiden professorina ja laitoksen johtajana. Vuonna 1971 hän siirtyi Harvardin yliopistoon organisaatiokäyttäytymisen ja koulutuksen professoriksi. Akateemisen uransa ohella hän toimi myös muun muassa Monitor Companyn johdossa Cambridgessa Massachusettsissa.


title: Chris Argyris

text: Argyriksen varhainen tutkimus käsitteli kysymystä, miten yksilöt reagoivat ja sopeutuvat organisaatiorakenteisiin, ohjausjärjestelmiin ja johdon toimenpiteisiin. Tämän jälkeen hän keskittyi organisaatiomuutokseen ja erityisesti ylimmän johdon käyttäytymiseen muutoksessa.


title: Chris Argyris

text: Argyris keskittyi sittemmin tieteentekijän rooliin sekä tutkijana että toimijana, miltä alueelta hän julkaisi kollegoidensa kanssa useita kirjoja, joilla oli suuri merkitys toimintatutkimuksen, tai hänen käyttämänsä ilmaisun mukaan toimintatieteen (), kenttään. Toimintatiede puoltaa sellaista lähestymistapaa tutkimukseen, joka keskittyy luomaan tietoa, joka on hyödyllistä ratkottaessa käytännön ongelmia. Toimintatiede on yksi Argyrisin yhteisistä töistä Robert Putnamin ja Diana McLain Smithin kanssa ja sitä on ollut mukana kehittämässä myös Donald Schön. Argyrisin käsite toimintatiede alkaa opilla siitä, kuinka ihmiset suunnittelevat käytöksensä vaikeissa tilanteissa. Ihmisen toiminta on suunniteltu saavuttamaan haluttuja seuraamuksia ja sitä hallitsee joukko ympäristötekijöitä. Kuinka niitä hallitsevia tekijöitä kohdellaan suunniteltaessa toimintaa, on avain eroavaisuus yksikehäisen oppimiskäsityksen ja kaksikehäisen oppimiskäsityksen välillä. Kun toiminta on suunniteltu saavuttamaan haluttuja seurauksia ja vaimentamaan hallitsevien tekijöiden ristiriitaa, siitä yleensä seuraa yksikehäinen oppimisjakso. Toisaalta, kun ihminen toimii ei vain saavuttaakseen haluttuja seurauksia, vaan myös avoimesti tiedustellakseen ristiriidasta ja mahdollisesti muodostamaan hallitsevia tekijöitä, seuraa yleensä sekä yksikehäinen että kaksikehäinen oppimisjakso.


title: Chris Argyris

text: Hänen neljäs merkittävä tutkimusalueensa käsitteli organisaation oppimista, jonka piirissä hän teoretisoi erityisesti ihmisten järkeilyn tutkimista, ei vain käyttäytymisen tutkimista sinänsä, tilanteiden analysoinnin ja toiminnan perustana. Tältä alueelta hän teki tunnetuksi muun muassa käsitteet organisaatioiden yksikehäisestä () ja kaksikehäisestä () oppimisesta. Donald Schönin kanssa hän kirjoitti teokset "Theory in practice: Increasing professional effectiveness" ja "Organizational learning: A theory of action perspective". Jälkimmäisestä julkaistiin uusi laitos vuonna 1996 nimellä "Organizational learning II: Theory, method and practice".


title: Alfried Krupp von Bohlen und Halbach

text: Alfried Krupp von Bohlen und Halbach (13. elokuuta 1907 Essen, Saksan keisarikunta - 30. heinäkuuta 1967 Essen, Länsi-Saksa) oli isänsä Gustavin seuraaja Kruppin suvun teollisuusyrityksen johtajana. Isänsä lailla Alfried jatkoi panssarivaunujen, aseiden ja ammusten tuottamista muun muassa natsi-Saksalle.


title: Alfried Krupp von Bohlen und Halbach

text: Alfried Krupp voitti vuoden 1936 kesäolympialaisissa Berliinissä pronssimitalin purjehduksessa.


title: Alfried Krupp von Bohlen und Halbach

text: Isä-Gustavin terveys heikkeni merkittävästi toisen maailmansodan alkamisen aikoihin. Vuonna 1941 hän sai aivohalvauksen, joka jätti hänet osittain halvaantuneeksi. Hän alkoi myös dementoitua, joten hänen virkaansa jo muutaman vuoden hoitanut Alfried astui virallisesti yhtiön johtoon 1943. Samaan aikaan Adolf Hitler määräsi yhtiön lailla täysin suvun haltuun. Kruppin yritys oli ollut pörssiyhtiö vuodesta 1903.


title: Alfried Krupp von Bohlen und Halbach

text: Lähes kaikkien muiden saksalaisten yritysten lailla Krupp käytti vanki- ja valloitetuista maista tuotua pakkosiirtotyövoimaa. On mahdotonta sanoa kuinka monta pakkotyöläistä toimi Kruppilla yhteensä suuren vaihtuvuuden vuoksi. Tammikuussa 1943 heitä oli samanaikaisesti töissä noin 25 000.


title: Alfried Krupp von Bohlen und Halbach

text: Sodan jälkeen Alfried Krupp sai amerikkalaisessa sotaoikeudenkäynnissä 12 vuoden vankilatuomion. Myös Alfriedin avustajat saivat tuomioita. Hän istui siitä vain kolme, jolloin Yhdysvaltojen miehitysalueen pääkomissaari John J. McCloy kumosi syytteet ja palautti Alfriedille suvulta takavarikoidun omaisuuden. McCloyn päätöksiä on myöhemmin kritisoitu ankarasti. McCloy myös määräsi Krupp-konsernin pilkottavaksi pienempiin osiin, mutta Alfried Kruppin onnistui kiertää säännökset ja pitää yhtymä kokonaisena.


title: Elektra (okeanidi)

text: Elektra () oli kreikkalaisessa mytologiassa okeanidi, Okeanoksen ja Tethyksen tytär. Hän oli Thaumaan puoliso, ja synnytti tälle Iriksen ja harpyijat.


title: Linna (romaani)

text: Linna () on Franz Kafkan pääteoksiin kuuluva saksankielinen romaani.


title: Linna (romaani)

text: Kafka alkoi kirjoittaa "Linnaa" illalla 22. tammikuuta 1922 palattuaan vuoristolomalta Špindlerův Mlýnistä. Tuohon aikaan tuberkuloosi vaivasi häntä jo pahasti, ja romaani jäi kesken, kun hän kuoli 3. kesäkuuta 1924.


title: Linna (romaani)

text: Kirjeessään Max Brodille 11. syyskuuta 1922 Kafka ilmoitti luopuneensa "Linnan" kirjoittamisesta. Hän myös pyysi ystäväänsä tuhoamaan kaiken kirjoittamansa hänen kuoltuaan. Brod ei kuitenkaan noudattanut Kafkan toivomusta vaan julkaisi teoksen vuonna 1926.


title: Linna (romaani)

text: Jaakko Pakkasvirta on vuonna 1986 ohjannut "Linnan" pohjalta elokuvan. Myös itävaltalainen ohjaaja Michael Haneke ohjasi siitä elokuvan "Das Schloß" vuonna 1997. Aribert Reimann on säveltänyt teokseen pohjautuvan oopperan.


title: Naoki Hattori

text: Naoki Hattori (, s. 13. kesäkuuta 1966 Tokio, Japani) on japanilainen kilpa-autoilija.


title: Naoki Hattori

text: Hattori voitti vuonna 1990 Japanin Formula 3 -sarjan mestaruuden. Vuonna 1990 hän siirtyi ajamaan Japanin Touring Caria ja voitti mestaruudet All Japan Touring Car Class 3 -luokassa vuonna 1993 ja Japanin Touring Car Championshipissa vuonna 1996.


title: Naoki Hattori

text: Kauden 1991 lopussa Hattori osallistui kahteen F1-osakilpailuun Coloni-tallin autolla, mutta ei selvittänyt karsintoja kertaakaan.


title: Naoki Hattori

text: Lyhyeksi jääneen F1-uran jälkeen Hattori siirtyi kilpailemaan Pohjois-Amerikkaan CART-sarjaan vuonna 1999. Hänen parhaaksi saavutukseksi jäi 14. sija.


title: Greatest Hits (Sweet)

text: Greatest Hits on brittiläisen Sweet-yhtyeen kokoelma-albumi, joka julkaistiin vuonna 2000. Levy sisältää yhtyeen tunnetuimpia kappaleita vuosilta 1971-1976.


title: Caduceus

text: Caduceus tai kerykeion () on sanansaattajan sauva, jonka ympärille on symmetrisesti kietoutuneena kaksi käärmettä, jotka katsovat toisiaan. Toisinaan sauvaan on myös sijoitettu siipipari. Kreikkalaisessa mytologiassa Hermes kuvattiin usein kantamassa sauvaa kädessään; myös Hermeen vastine roomalaisessa mytologiassa, Mercurius, kuvattiin vastaavasti. Näistä juontavat juurensa nimitykset Hermes-sauva ja Merkurius-sauva. Myös aamuruskon jumalatar Iris, kreikkalaisen mytologian jumalten viestinviejä, esiintyi kantaen caduceusta koska hänen katsottiin olevan auringon sanansaattaja.


title: Caduceus

text: Modernissa kuvasymboliikassa caduceus on kaupan ja talouselämän tunnus, vaikka etenkin Yhdysvalloissa se ajoittain sekoittuu myös lääketieteen tunnuksen, Asklepioksen sauvan, kanssa. Kyseessä on kuitenkin kaksi erilaista ja eri yhteyksissä käytettävää symbolia.


title: Caduceus

text: Sauva esiintyy antiikin kuvataiteessa myös yksinkertaisemmassa muodossaan, jossa käärmeitä ei ole kuvattu lainkaan.


title: Caduceus

text: Suomessa caduceusta käytetään kauppateknikon, merkantin ja merkonomin ammattisormuksissa, ja se esiintyy myös Jyväskylän, Kotkan ja Tampereen vaakunassa.


title: Paradise in Flames

text: Paradise in Flames on saksalaisen power metal -yhtye Axxisin vuonna 2006 julkaistu studioalbumi.


title: Paradise in Flames

text: Rajoitetun version bonukset:


title: Suprom

text: Suprom Oy oli Sonkajärven kunnan Sukevan kylässä Pohjois-Savossa toiminut metallialan yritys. Yritys aloitti toimintansa vuonna 1977. Yritys ajautui kuitenkin konkurssiin kevättalvella 1986. Yrityksen päätuotteet olivat kevytrakenteiset teräksiset kaari- ja harjakattohallit. Supromin päämarkkina-alue oli Neuvostoliitto mutta pienempää liiketoimintaa oli myös Norjaan, Ruotsiin ja kotimaahan. Supromin tuotantotiloissa Sukevalla on Supromin toiminnan päättymisen jälkeen toiminut pellavaeristeitä valmistanut Savolinum Oy. Nykyään tilat ovat pääosin hauta- ja rakennuskivivalmistaja Sukevan Kivi Oy:n käytössä.


title: Charles Magnante

text: Charles Magnante (7. joulukuuta 1905 New York City, New York, Yhdysvallat – 30. joulukuuta 1986 Westchester, New York, Yhdysvallat) oli yhdysvaltalainen harmonikkataiteilija, sovittaja ja säveltäjä, jolla oli merkittävä rooli soittimen imagon kehittämisessä rahvaanomaisena pidetystä kansansoittimesta monien musiikkityylien instrumentiksi.


title: Charles Magnante

text: Charlesin isä oli suosittu harrastajasoittaja, jota tilattiin usein muun muassa italialaisiin häihin muusikoksi. Jo viiden vanhana Charles lauloi isänsä mukana, ja seitsenvuotiaana hän opetteli korvakuulolta soittoa isänsä instrumentilla, tältä salaa. Jäätyään yhdeksänvuotiaana kiinni harjoittelusta poika yllättyi, kun isä rohkaisikin poikaa soittamaan ja alkoi antaa tälle soittotunteja. Magnante kertoi isänsä olleen myös hänen ainut opettajansa; muutoin hän oli muusikkona itseoppinut. Ensimmäisen klubiesiintymisensä hän teki 17-vuotiaana Elks Clubilla New Yorkissa. Kiertävä taikuri tarjosi hänelle paikkaa kiertueellaan 75 dollarin kuukausipalkalla. Magnante kuitenkin kieltäytyi tarjouksesta ja jatkoi mieluummin harjoittelemista.


title: Charles Magnante

text: Charles Magnante kävi koulua vain kuusi luokkaa, ja sen jälkeen hän avusti perheen elatuksessa soittamalla harmonikkaa Manhattanin ja Staten Islandin välillä kulkevilla lautoilla. Lautoilla esiintyessään hänet huomasi "majuri Bowesina" tunnettu radiopersoona Edward Bowes, joka otti nuoren soittajan suojiinsa.


title: Charles Magnante

text: Magnante soitti 1920- ja 1930-luvuilla useissa New Yorkista radiolähetyksiä tehneissä musiikkiryhmissä, joita johtivat muun muassa Paul Whiteman, Eddie Duchin ja Joe Venuti. Radion välityksellä Magnante alkoi saavuttaa maanlaajuista suosiota, ja hänestä alettiin käyttää nimitystä "maailman paras harmonikansoittaja". Magnante esiintyi ensimmäisenä harmonikansoittajana Carnegie Hallissa vuonna 1933. Radiouransa alkuvaiheissa hänellä saattoi viikon aikana olla enimmillään kolmekymmentäyksi suoraa radiolähetystä ja kahdeksan studiosessiota.


title: Charles Magnante

text: Charles Magnante oli 1940-luvulla yhdessä kitaristi Tony Mottolan ja urkuri George Wrightin kanssa CBS-yhtiön vakiomuusikkoja. Hän toimi studiomuusikkona ja konserttimuusikkona, ja huipentuma lienee esiintyminen Buffalon Civic Stadiumilla 40 000:lle katsojalle. 1940- ja 1950-lukujen radioura kattoi aikansa parhaimpina pidettyjä musiikkiohjelmia, kuten "Manhattan Merry-Go-Round", "Hit Parade" ja "Firestone Hour". Hänen trionsa esiintyi kymmenen vuotta maanantaista perjantaihin NBC:n "Jack Berch Show'n" vakio-orkesterina. Hän teki yhteistyötä myös useiden kuuluisien orkesterinjohtajien ja säveltäjien kanssa sekä sooloesiintyjänä että orkesterimuusikkona.


title: Charles Magnante

text: Uransa loppupuolella 1960- ja 1970-luvuilla Magnante jatkoi levyttämistä ja konserttikiertueita. Vielä vuonna 1984, 78-vuotiaana, hän jatkoi työskentelyä musiikin parissa sovittaen ja äänittäen harmonikkamusiikkia.


title: Charles Magnante

text: Charles Magnante toimi kolme kautta vuonna 1938 perustetun American Accordionists' Associationin puheenjohtajana, ja hän oli yksi järjestön kahdestatoista perustajajäsenestä.


title: Charles Magnante

text: Magnante julkaisi useita harmonikansoiton oppikirjoja. Hän teki myös lukuisia sovituksia aikansa iskelmämusiikista sekä klassisista teoksista, joista monia pidetään edelleen harmonikansoittajien standardiohjelmistona. Esimerkiksi Harrington luettelee 198 Charles Magnanten julkaistua harmonikkasovitusta. Magnanten ehkäpä tunnetuin sävellys on sooloteos "Accordiana", jonka hän sävelsi vain kahdessakymmenessä minuutissa. Hänen sovituksensa ja sävellyksensä edustavat useita musiikkityylejä, viihdemusiikkia, klassista musiikkia, jazzia ja boogie-woogieta.


title: Charles Magnante

text: Magnante oli naimisissa kahdesti. Hänellä on poika ja tytär eroon päättyneestä ensimmäisestä avioliitosta. Hänen toinen vaimonsa Charlotte oli myös ammattimuusikko, jonka hän tapasi tämän esiintyessä Atlantassa.


title: Charles Magnante

text: Magnante oli innokas suurriistanmetsästäjä, jolla oli lukuisia täytettyjä eläinten päitä muistoina retkiltä Yhdysvalloissa, Kanadassa ja Meksikossa. Hän kirjoitti metsästyslehtiin artikkeleita matkoistaan ja kokemuksistaan. Charles Magnante halvaantui selkärankaongelmien seurauksena tammikuussa 1986 ja kuoli saman vuoden joulukuussa.


title: Charles Magnante

text: Hän julkaisi sooloäänitteitä useille levymerkeille ja hänen levytyksiään on myös julkaistu uudelleen erilaisina kokoelmina.


title: Charles Magnante

text: Mukana muun muassa seuraavilla useiden artistien levytyksistä kootuilla levyillä:


title: Charles Magnante

text: Magnante oli mukana myös muusikkona useiden kuuluisten artistien, kuten Marlene Dietrichin levyillä, esimerkiksi:


title: Anders Björkqvist

text: Anders Björkqvist (30. lokakuuta 1741 Nousiainen – 7. syyskuuta 1809 Vehmaa) oli Vehmaan kappalainen, joka tunnetaan parhaiten postillasta "Uskon harjoitus Autuuteen" (1801). Siitä on otettu seitsemän suomenkielistä ja kolme ruotsinkielistä painosta, ja se on siten levinneimpiä suomalaisia saarnakirjoja. Postillan nousu yhdeksi Suomen 1800-luvun menestysteoksista alkoi vuonna 1841, kun Björkqvistin kuolemasta oli kulunut jo yli 30 vuotta. Teoksen julkaisi Wulffin kirjapaino Vaasassa. Nuori pastori julkaisi arkkiveisuina kaksi virttä vuonna 1772.


title: Anders Björkqvist

text: Björkqvist syntyi Nousiaisissa Härjänsilmän talossa. Hänen isänsä oli kuudennusmies Antti Kreunpoika Härjänsilmä, joka julkaisi neljä virttä vuonna 1768. Antti-poika lähetettiin vuonna 1751 Turun katedraalikouluun. Koulutielle lähtiessään Antti Härjänsilmä otti nimekseen Anders Björkqvist, mikä ilmeisesti oli paikallisen vallesmannin nimi. Björkqvist tuli ylioppilaaksi vuonna 1760 ja sai pappisvihkimyksen vuonna 1765. Hän työskenteli ensin armovuoden saarnaajana Sauvossa ja Loimaalla. Vuonna 1768 hänet nimitettiin Sauvon pitäjänapulaiseksi. Vuonna 1780 hänet kutsuttiin Vehmaan kappalaiseksi, mitä virkaa hän hoiti kuolemaansa saakka. Vuosina 1800–1805 hän hoiti virkaatekevänä pitäjän kirkkoherran virkaa. Varapastorin arvonimen hän sai vuonna 1797. Postillaansa hän valmisteli kahdeksan vuotta. Lopulta "Uskon harjoitus Autuuteen" painettiin vuonna 1801. Sitä arvostetaan etenkin rukoilevaisuuden ja herännäisyyden piirissä.


title: Anders Björkqvist

text: Ilmestymisvuonnaan 1801 Björkqvistin postilla oli ainoa suomenkielisen kirjoittajan suomeksi julkaisema teos. Tarja-Liisa Luukkanen on huomauttanut, että Björkqvistin teos ei ollut ainoastaan uskonnollinen opastaja, vaan useine painoksineen yksi niistä teoksista, jotka edistivät modernin lukutaitoisuuden leviämistä uskonkysymyksistä kiinnostuneen suomenkielisen rahvaan parissa. Teos levisi paitsi useina painoksina myös ilmeisesti lainakirjastojen välityksellä. Björkqvistin postilla oli herätysliikerajat ylittänyt teos: sitä lukivat sekä rukoilevaiset, heränneet että evankeliset.


title: Anders Björkqvist

text: Kun Björkqvist haki painolupaa postillalleen, sensorina toiminut Turun Akatemian teologinen tiedekunta arvosteli teoksen vanhanaikaisuutta ja tyylin puutteita. Lupa myönnettiin, koska sisällössä ei ollut opillisia hairahduksia ja koska kirja käytännöllisyytensä vuoksi sopi rahvaan käyttöön. "Uskon harjoitus autuuteen" ilmestyi tekijän kustantamana 2 000 kappaleen painoksena vuonna 1801. Sen ilmestyminen ei herättänyt huomiota eikä aikalaisten kirjeissä ole siitä mainintoja. Postillasta toinen ilmestyi vuonna 1841. Sen jälkeen uusia painoksia on otettu vuosina 1843, 1849, 1858, 1876 ja 1896–97 (kielellisesti korjattu laitos). Ruotsiksi ("Trons öfning till saligheten") postilla julkaistiin Uumajassa vuonna 1843, Vaasassa 1846 ja Helsingissä 1877. Ruotsinnoksen laati herännäisyyteen kääntynyt pappi Lars Josef Achrén. Osmo Tiililä arvioi, että mistään muusta suomalaisesta saarnakirjasta ei ole otettu yhtä monta painosta. Postillan teksti on saatavana myös verkossa osana Kotimaisten kielten keskuksen vanhan kirjasuomen korpusta.


title: Anders Björkqvist

text: Postillassa on 69 saarnaa, joissa selitetään kirkkovuoden ensimmäisen vuosikerran evankeliumitekstit. Jokaisessa saarnassa on esipuhe, joista 29:n aiheena on Vanhan testamentin teksti. Saarnan pääaiheen esitys on yleensä kaksi- tai kolmiosainen. Uskonnollisista kirjailijoista Björkqvist mainitsee muun muassa Lutherin, Nohrborgin, Freseniuksen ja Arndtin. Myös Erik Pontoppidanin teos "Collegium pastorale" oli Björkqvistin käytössä. Saarnoissa ei käsitellä yleisluontoisia kysymyksiä, kuten kirkko-oppia, esivaltaa ja kasvatusta, vaan lähinnä käytännöllisiä uskonelämän kysymyksiä, kuten sanan ja ihmisen kokemusten yhteensovittamista. Postillan nimessä "uskon harjoitus" viittaa juuri tähän. Vilpittömät askeleet autuuden tiellä, kuten Björkqvist niitä kuvasi, edellyttivät ”uskon elävätä hartautta ja harjoitusta”, jatkuvaa kilvoittelua, puhtaan omantunnon vaalimista, itsekieltäymystä, nöyryyttä ja sitä, ettei ”anna kieldäns wääryden, turhuden ja - - kelwottamain puheitten” välikappaleeksi.


title: Anders Björkqvist

text: Björkqvistin uskonnollisen position määritteleminen näyttää olleen hankalaa. Hänen on esitetty kuuluneen niin sanottuun varhaisempaan herätykseen ollen sen viimeinen edustaja tai välittäjä vanhan ja uuden herännäisyyden välillä. Björkqvistiä on kommentoitu vakaan kirkollisuuden edustajaksi vastakohtana harhaantuneille separatisteille ja aikansa hurmahenkisille liikehdinnöille. On pohdittu, oliko hän kokenut opiskeluaikanaan uskonnollisen herätyksen ja oliko hän omaksunut herrnhutilaisia vaikutteita. Saarnakirjasta on sanottu löydetyn herätyskristillisyyttä sekä viitteitä aikaisemmasta puhdasoppisuudesta ja myöhemmästä evankelisuudesta. Sen sijaan ei ole mietitty, vaikuttiko Björkqvistin käsitysten muotoutumiseen opiskelu Turun Akatemiassa tai, mahdollisesti hänen vanhempiensa kautta, isovihan tuottama uskonnollinen murros.


title: Anders Björkqvist

text: Kuten Seppo J. Salminen on tuonut esille, 1700-luvun valistuksen kausi antoi Suomessa elintilaa pietismille ja pietistisille tulkinnoille. Salminen on osoittanut, kuinka luonnontieteilijätaustaiset teologit edustivat 1700-luvulla irtaantumista luterilaisesta puhdasoppisuudesta ja valistusaikakauden vaikutusta Suomessa: uudenlaista suvaitsevaisuutta, rationalismia sekä ajatuksen ja tutkimuksen vapautta, joka koski niin luonnontieteitä kuin raamatuntutkimustakin. Nämä näkemykset antoivat elintilaa myös pietistisille uskontulkinnoille, joita teologisen tiedekunnan opettajakunnassa edusti esimerkiksi Lars Lefrén.


title: Anders Björkqvist

text: Osmo Tiililä on kuvannut Björkqvistin postillaa maalaiskappalaisen tuotokseksi siitä puuttuvien opillisten pohdintojen vuoksi. Niin ikään Mauno Rosendal on arvioinut Björkqvistin teosta Wegeliuksen postillaa heikommaksi, koska Björkqvist ei kiinnittänyt huomiota uskonopin käsitteiden perusteelliseen selvittämiseen. Näiltä 1900-luvun uskonopin käsittelyä kaivanneilta arvioijilta jäi näkemättä, että opilliset pohdinnat ja uskonopin käsitteiden selvittäminen eivät kiinnostaneet valistusteologiaa eivätkä valistusteologian aikakautena elänyttä Björkqvistiä. Valistusteologian traditio onkin Björkqvistin ja hänen saarnakirjansa arvioinnissa jäänyt sivuun, kun "valistuksesta" ja rationalismista muodostui myöhempien suomalaisten herätysliikkeiden ja uskonnolliseen konservatismiin kääntyvän teologian viholliskuva 1800-luvun puolivälistä alkaen.


title: Anders Björkqvist

text: Neologian hengessä Björkqvist sivuutti teologis-dogmaattiset pohdinnat, opetti käytännön kristillisyyttä, kritisoi ulkokohtaista ja ulkopäin määriteltyä uskonnonharjoitusta sekä tunne-elämän kiihotukselle perustuvaa epärationaalista hurmahenkisyyttä. Neologia oli rationaalinen, erinäisiä uskonoppeja kritisoinut, saarnan yleistä ymmärrettävyyttä sekä käytännön kristillisyyttä korostanut suuntaus. Valistusteologia ei ollut kiinnostunut perinteisestä dogmaattisesta pohdinnasta. Se oli rationaalinen, erinäisiä uskonoppeja kritisoinut, kristillistä rakkautta ja sen toteuttamista korostanut suuntaus. Neologia siirsi uskonelämän painopisteen uskonlauseista ja -opeista käytännön elämään. Tämä asennoituminen merkitsi sekä henkilökohtaisen uskonelämän että sen käytännön toteuttamisen korostamista. Uskon haluttiin realisoituvan elämässä; opetettiin hyve-etiikkaa, uskossa kilvoittelua ja hyvän tekemistä. Kaikkea tätä edustaa myös Björkqvistin, 1700-luvun suomalaisen pietistin, postilla.


title: Anders Björkqvist

text: Björkqvistiä saarnakirjaa lukeneet saivat opetusta yleisessä ihmisrakkaudessa. ”Kaikki mitä haluatte ihmisten tekevän teille, tehkää se heille” ei Björkqvistin mukaan ollut abstrakti periaate, vaan sisällöllisesti määritelty, kristityille tarkoitettu elämänohje. Periaatteen toteuttamisessa ei ollut kyse ihmisten kulloisistakin mielivaltaisista toiveista ja haluista, siitä mitä kukin ihminen sattui haluamaan muilta ihmisiltä. Periaatteen toteuttajan piti ensin olla itse kristitty, Jumalaa rakastava ja kaikkien ihmisten ”totista hyvää” haluava henkilö.


title: Anders Björkqvist

text: Kun ihmisellä oli tämä oikea mielenlaatu, hän halusi toisilta ihmisiltä ns. oikeita asioita ja halusi toimia itse samoin myös muita ihmisiä kohtaan. Jos kristityksi itseään kutsuva ei ollut ”ihmisrakas”, hän ei voinut olla Jeesuksen seuraaja, Björkqvist esitti.


title: Anders Björkqvist

text: Kanssakäymisessä toisten ihmisten kanssa kristittyä piti ohjata lähimmäisenrakkaus. Kristityn lähimmäisiä olivat kaikki ihmiset, sekä ystävät että viholliset. Oikea, kaikkiin ihmisiin kohdistuva rakkaus ei koskaan väsy, se ei sano koskaan paljon tehneensä, kun taas ulkokultaisen ihmisen rakkaus väsyy nopeasti ja luettelee hyviä töitänsä, Björkqvist opetti. Jos ihminen oli Jeesuksen opetuslapsi, hänellä oli ihmisrakas, hiljainen, ystävällinen, siveä ja rakkaudella täytetty mieli kuten Kristuksella. Jos ihmisrakkautta ei ollut, ihmisen vakuutukset omasta kristillisyydestään olivat ”wahingolliset luulot ja turhat uni-näöt”, kuten todetaan postillan vuoden 1876 painoksessa. Kristityn ei ole raskas rakastaa kaikkia ihmisiä, koska hänessä vallitsee Kristuksen mielenlaatu, Björkqvist opasti.


title: Anders Björkqvist

text: Björkqvist julkaisi arkkiveisuina kaksi virttä vuonna 1772. Virret löytyvät Kansalliskirjaston kokoelmista. Veisu "Muistutus Yhdellä käändymättömälle Sielulle hänen elämästäns ja autuudestans, cuinga hän taidais sieluns pelasta siitä ijäncaickisesta waiwasta ja cadotuxesta täsä armon ajas" sisältää 27 säkeistöä. Säkeistöjen alkukirjaimet (eivät aivan alusta) muodostavat akrostikonin eli nimen "anders andinpoic björkqvist".


title: Anders Björkqvist

text:
Virsi "Muistutus yhdelle Jumaliselle Sielulle pysymises alinomiasest rucouxis sisältää "30 säkeistöä. Nykynäkökulmasta Björkqvistin virret vaikuttavat muodollisesti kömpelöiltä, kuten esimerkiksi:
laina o Jesu mul kärsimystä ettän tämän elämä ehton,
Woittaisin caikki mun wihollisen nij cuin yx wäkevä sangar,
Et coscan tääl taistellut Wijnamies,
Sit weisata saimin Karizalle, Jesuxel mun iloni Herrallen häis.


title: Heikki Gummerus

text: Eino Henrik Gummerus (11. syyskuuta 1893 Nivala – 28. maaliskuuta 1918 Tampere) oli suomalainen jääkärivaravääpeli. Hänen vanhempansa olivat maanviljelijä August Gummerus ja Greta Ruuska.


title: Heikki Gummerus

text: Tämä kansakoulun käynyt maanviljelijä Nivalasta liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 7. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Jatkokoulutusta Gummerus sai Libaussa 25. maaliskuuta 1917 alkaen.


title: Heikki Gummerus

text: Hän astui Suomen armeijan palvelukseen 11. helmikuuta 1918 varavääpeliksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan aluksi joukkueenjohtajaksi 1. Jääkärirykmentin 1. jääkäripataljoonan 1. komppaniaan, josta hänet siirrettiin 24. maaliskuuta 1918 alkaen joukkueenjohtajaksi 2. Jääkärirykmentin 6. jääkäripataljoonan 3. komppaniaan ja vain neljä päivää myöhemmin hän kaatui Tampereen Kalevankankaalla 24-vuotiaana. Gummerus haudattiin Nivalan sankarihautaan.


title: Sweetlife

text:
Sweetlife on Sweet-yhtyeen vuonna 2002 julkaistu studioalbumi.
Albumia on verrattu tyyliltään vuoden 1978 "Level Headed" -albumiin ja sanoituksia on kehuttu jopa yhtyeen kaikkien aikojen parhaimmiksi.


title: Provo

text: Provo kaupunki Yhdysvalloissa, Utahin osavaltiossa. Sen asukasluku oli vuoden 2010 väestönlaskennan mukaan 112 488. Aikanaan aluetta asuttivat ute-intiaanit ja varsinaisen kaupungin perustivat alun perin linnoituksena mormonit vuonna 1849.


title: Provo

text: Provo sijaitsee Utahin osavaltion keskiosan pohjoiskolkassa Utahin piirikunnassa. Kaupunki on rakennettu Provojoen varrelle Utahjärven ja Wasatchvuoriston väliin. Matkaa Salt Lake Cityyn pohjoisessa on noin 70 kilometriä. Provon lähistöllä sijaitsevat myös Uintan kansallismetsä ja Timpanogosin luolan kansallismonumnetti.


title: Provo

text: Tiettävästi ensimmäiset eurooppalaiset nykyisen Utahin piirikunnan alueella olivat espanjalaiset fransiskaaniveljekset Francisco Dominguez ja Silvestre de Escalante. Heidän tarkoituksenaan oli löytää reitti Santa Festä New Mexicosta Montereyhyn Kaliforniaan. Vuonna 1776 he olivat saapuneet Provon laaksoon, jonka säätä he kuvailivat ihastelevaan sävyyn. Paikallisille intiaaneille opetettiin kristinuskoa, mutta veljekset eivät lupauksistaan huolimatta koskaan palanneet takaisin jatkettuaan matkallaan edelleen eteenpäin. Munkkien jälkeen seuraava länsimaalainen alueella oli kanadanranskalainen turkistenmetsästäjä Étienne Provost ja hänen johtamansa 22 miehen joukko. Intiaanit hyökkäsivät joukkion kimppuun vuonna 1825 ja 17 heistä sai surmansa. Provost pakeni henkiinjääneiden kanssa vuorille.


title: Provo

text: Provostin jälkeen saapuivat puolestaan mormonit. Brigham Young oli johtanut seuraajansa Ison Suolajärven laaksoon vuonna 1847. Vuonna 1849 mormonit perustivat nykyiseen Provoon Fort Utah-nimisen linnoituksen, joka sai nimensä paikellisten ute-intiaanien mukaan. Myöhemmin sama linnoitus sai uuden nimen Fort Provo turkismetsästäjä Provostin mukaan. Linnoitus rakennettiin suojaamaan mormonmeja utejen hyökkäyksiltä, joista vastaan käytiin sotia vuosina 1850 ja 1853. Nykyinen Provon kaupunki muodostui linnoituksen ympärille muodostuneesta asutuksesta. Kaupunkiin tuli rautatie Salt Lake Citystä vuonna 1873 ja Scofieldistä vuonna 1878, mikä teki Provosta lähialueen kaivosten logistisen keskuksen. Viime vuosikymmenien ajan Provo on ollut yksi Yhdysvaltojen nopeimmin kasvavista kaupunkialueista.


title: Provo

text: Provosta on kehittynyt korkean teknologian ja ohjelmistoteollisuuden keskus.


title: Provo

text: Kotitalouksien keskimääräiset vuosittaiset ansiot Provossa aikavälillä 2012–2016 olivat 42 600 USD ja henkilöä kohden 18 181 USD. 27,2 % väestöstä eli köyhyysrajan alapuolella.


title: Provo

text: Provon asukasluku oli vuoden 2010 väestönlaskennan mukaan 112 488 ja vuoden 2016 arvion mukaan 116 868. Kaupungin asukkaista 88,6 % oli taustaltaan valkoisia, 3,5 % oli kahdesta tai useammasta rodusta ja 2,5 % oli aasialaistaustaisia. Latinot mistä tahansa rodusta muodostivat 16,5 % väestöstä.


title: Provo

text: Provo on vuonna 1875 perustetun Brigham Youngin yliopiston kotipaikka. Oppilaitos aloitti akatemiana ja siitä tuli yliopisto vuonna 1903. Kaupungissa sijaitsee myös Utah Valley State College.


title: Asklepioksen sauva

text: Asklepioksen sauva on antiikin Kreikasta periytyvä lääkärien ja lääketieteen symboli sekä apteekkien tunnus, joka edustaa sairauksien parantamista lääkkeiden avulla. Asklepios, Apollonin poika, oli kreikkalaisessa mytologiassa lääketieteen jumala, joka kuvattiin parrakkaana miehenä nojaamassa sauvaansa, jota kiersi käärme.